Diari Oficial de la Generalitat Valenciana


Sumari del DOGV 5214, del 08-03-2006 (2006/2445)

ORDE de 24 de febrer del 2006, de la Conselleria de Benestar Social, per la qual es regulen i es convoquen ajudes per a finançar estades en centres residencials per mitjà del programa de Bo d'atenció a les persones amb discapacitat o amb malaltia mental crònica (BONAD).
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5214

Data del DOGV
:   08-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/2445


Data del document
:   24-02-2006

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * discapacitat psíquic
    * ajuda pública
    * discapacitat
    * suport econòmic

ORDE de 24 de febrer del 2006, de la Conselleria de Benestar Social, per la qual es regulen i es convoquen ajudes per a finançar estades en centres residencials per mitjà del programa de Bo d'atenció a les persones amb discapacitat o amb malaltia mental crònica (BONAD). [2006/2445]  
El Consell desenrotlla una intensa política social en matèria de programes, inversions i atenció a les persones amb discapacitat i amb malaltia mental crònica, sent un dels fins primordials d'estes línies d'actuació millorar la seua qualitat de vida i la de les seues famílies, així com garantir l'atenció individualitzada que demanen les seues necessitats específiques, d'acord amb les seues diferents característiques, situació de dependència i tipus de discapacitat.  
Si bé es reconeix cada vegada més que l'ideal de l'atenció a les persones en situació de dependència continua sent procurar, en la mesura que es puga, la màxima permanència en la llar familiar i el seu major grau d'autonomia amb els servicis de suport i recursos oportuns, de vegades és necessari l'ingrés d'estes persones en centres residencials, per als quals ara s'obri pas la possibilitat del Bo d'atenció a les persones amb discapacitat o amb malaltia mental crònica (BONAD), com un instrument útil i eficaç, tant per als usuaris com per a proporcionar una avaluació eficient i de qualitat dels centres.  
A través del BONAD es crea un nou recurs, compatible i complementari amb l'actual sistema de protecció social, que permet complementar o suplir, amb l'adequat suport i garantia institucional, la falta de capacitat econòmica que generalment tenen les persones amb discapacitat o amb malaltia mental crònica, que no poden valdre's per si mateixes o que necessiten l'ajuda d'una tercera persona per a les seues tasques quotidianes, al mateix temps que possibilita continuar organitzant i ordenant el sistema d'atenció a la dependència en este sector.  
El BONAD està dirigit a regular i finançar estades en residències, per la qual cosa està destinat a aquelles persones amb discapacitat i a malalts mentals més greument afectats, que es troben en situació de dependència. Per a la valoració de la dependència funcional s'ha optat per seguir, fonamentalment, el barem que determina la necessitat ajuda de tercera persona (BATP) per a les activitats de la vida diària, aprovat com a annex del Reial Decret 1.971/1999, de 23 de desembre, de procediment per al reconeixement, declaració i qualificació del grau de minusvalidesa, que és el que determina la necessitat d'ajuda en activitats de mobilitat, autoatenció i autonomia psíquica, i que junt amb el major o menor grau de minusvalidesa, determinarà la necessitat atenció a través d'un específic nivell assistencial.  
La finalitat del BONAD, a més de possibilitar la llibertat d'elecció de centre als usuaris, ha de servir per a incrementar el nombre de places residencials disponibles, amb l'objectiu que la societat valenciana del segle XXI siga plenament una societat d'oportunitats, i en especial per a les persones amb discapacitat o amb malaltia mental crònica.  
Per a donar una resposta adequada a l'augment de demandes d'atenció a les diverses situacions, nivells o graus de dependència, així com per a coadjuvar a l'obligada posada al dia dels centres i recursos existents i els que caldrà per a atendre les necessitats futures en este sector, s'articula, junt amb el sistema d'ajudes individualitzades a través del bo d'atenció a les persones amb discapacitat o amb malaltia mental crònica (BONAD), un procediment reglat i obert a la participació de la iniciativa privada amb experiència en la prestació de servicis socials, per a la progressiva incorporació i el desenrotllament d'este sistema.   
A més d'este doble objectiu d'incrementar el nombre de places residencials i de possibilitar l'elecció de centre, el programa del BONAD es configura incidint directament en l'atenció social, buscant la millora assistencial i de les condicions d'habitabilitat, d'equipament i prestacions d'estos centres residencials, per a adquirir i mantindre la condició de centre adherit a este sistema.   
Així mateix, amb este sistema es pretén racionalitzar i optimitzar la totalitat dels recursos disponibles, actuació que va lligada a la perenne necessitat coordinació i impuls de nous recursos encaminats a garantir els drets socials en el nou marc de protecció social de la dependència.  
Per tot això, en el marc del que preveu l'art. 49 de la Constitució, l'article 31.24 de l'Estatut d'Autonomia, l'article 38, e) de la Llei 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, l'article 36.2 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i en virtut de les facultats atribuïdes per l'article 47.11 del Text Refós de la Llei d'Hisenda Pública de la Generalitat Valenciana i pel Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543, de data 14 de juliol del 2003).   
ORDENE  
TÍTOL I  
Disposicions generals  
CAPÍTOL I  
Objecte i convocatòria  
Article 1. Objecte  
Constituïxen l'objecte de la present orde:  
A) L'aprovació de les bases reguladores del programa d'ajudes per a finançar estades en centres residencials per mitjà del sistema de Bo d'atenció a les persones amb discapacitat o amb malaltia mental crònica (BONAD), per a l'any 2006.   
Quan una persona amb les característiques i la situació de dependència que s'especifiquen per a cada tipus de discapacitat, acredite la seua necessitat atenció residencial i no dispose de mitjans econòmics suficients, la Generalitat li proporcionarà l'import complementari per al pagament de l'estada per mitjà d'un bo. Amb el dit bo se sufragarà la diferència entre l'aportació del beneficiari i la quantia màxima establida per a estes ajudes en qualsevol dels centres o mòduls específics acollits al BONAD que el beneficiari haja triat.   
B) La regulació dels requisits i el procediment d'adhesió dels centres residencials autoritzats per la Conselleria de Benestar Social per a adquirir, a sol·licitud dels seus titulars, la condició de centres adherits al sistema del BONAD, durant el període de vigència de la present orde reguladora d'ajudes.  
Article 2. Beneficiaris.  
Per a accedir a estes ajudes, caldrà que la persona amb discapacitat o amb malaltia mental crònica reunisca les característiques i els requisits mínims que establix esta orde per als usuaris sol·licitants de les ajudes del BONAD, d'acord amb cada nivell assistencial.  
Article 3. Convocatòria.  
Es convoquen ajudes per a l'any 2006, d'acord amb les bases reguladores del programa d'ajudes per a finançar estades en centres residencials per mitjà del sistema de Bo d'atenció a les persones amb discapacitat o amb malaltia mental crònica (BONAD), que s'establixen en el capítol II del títol I de la present Orde, destinades a sufragar les estades de les persones amb discapacitat greument afectades que, reunint els requisits exigits i tenint necessitat ingressar en un centre residencial d'atenció especialitzada, no disposen de mitjans econòmics suficients per a fer front al seu cost.  
La concessió de les ajudes es tramitarà conforme al procediment ordinari de concurrència competitiva, establint-se com a criteri prioritari de concessió l'atenció a les sol·licituds, d'acord amb el nivell assistencial, segons el que disposa l'article 11.7 de la present orde.  
Així mateix, s'establix el model de sol·licitud d'ajuda individual (annex 1), el model d'informe mèdic (annex 2) i el model de document o contracte assistencial (annex 3).  
CAPÍTO II  
Bases reguladores per a la concessió d'ajudes per a finançar estades en centres residencials per mitjà del Bo d'atenció a les persones amb discapacitat o amb malaltia mental crònica (BONAD)  
Article 4. Naturalesa de les ajudes.  
El Bo d'atenció a les persones amb discapacitat o amb malaltia mental crònica, (d'ara en avant BONAD), es concep, dins del model autonòmic de servicis socials de la Comunitat, com una prestació econòmica individualitzada, que es concedix amb caràcter d'ajuda o subvenció personal i finalista, per a afavorir l'accés a una plaça en un centre residencial prèviament autoritzat, a fi de garantir el règim de l'estada i la qualitat adequada en la prestació dels servicis.  
Article 5. Nivells assistencials i característiques dels usuaris.  
1. A l'efecte de la present orde, s'establix el sistema d'ajudes del BONAD, destinat a les persones que reunisquen les següents característiques:  
a) Persones amb discapacitat física i/o psíquica dependents, amb un grau de minusvalidesa mínim del 55%, que siguen valorades amb un mínim de 15 punts en el barem de necessitat assistència de tercera persona (BATP).  
b) Persones amb discapacitat física i/o psíquica greument afectades, amb un grau de minusvalidesa mínim del 75%, i BATP mínim de 30 punts.  
c) Persones amb malaltia mental crònica amb un grau de minusvalidesa mínim del 55%, que siguen valorades amb un mínim de 15 punts en el BATP.  
2. Hi haurà quatre nivells assistencials:  
I) Nivell assistencial I: destinat a persones amb malaltia mental crònica amb un grau de minusvalidesa igual o superior al 55% i mínim de 15 punts en el BATP.  
II) Nivell assistencial II: destinat a persones amb discapacitat física i/o psíquica amb un grau de minusvalidesa igual o superior al 55% i mínim de 15 punts en el BATP.  
III) Nivell assistencial III: destinat a persones amb discapacitat física i/o psíquica amb un grau de minusvalidesa igual o superior al 75% i mínim de 30 punts en el BATP.  
IV) Nivell assistencial IV: destinat a persones amb discapacitat física i/o psíquica amb un grau de minusvalidesa igual o superior al 75% i mínim de 40 punts en el BATP i que presenten patologies associades, trastorns de conducta i/o alteracions personals i socials  
Article 6. Requisits dels usuaris.  
1. Els sol·licitants de les ajudes del BONAD hauran de reunir els requisits següents:  
1) Tindre més de 18 anys i menys de 65 anys en el moment de presentació de la sol·licitud.   
2) Disposar de certificat de reconeixement i qualificació del grau de minusvalidesa, que determine:  
Estar afectat per una discapacitat física, psíquica o malaltia mental crònica, amb el grau de minusvalidesa i la puntuació mínima del barem determinant de la situació de dependència, exigits per a cada nivell assistencial.  
A l'efecte del que preveu la present Orde, les sol·licituds de persones amb discapacitat o els malalts mentals crònics que posseïsquen un grau de minusvalidesa inferior al 75%, que no tinguen reconeguda la necessitat d'assistència o el concurs d'una altra persona per a realitzar els actes essencials de la vida diària, se sotmetran a la valoració singularitzada del Barem (BATP), que com a annex 2 s'inclou en el Reial Decret 1.971/1999, de 23 de desembre, de procediment per al reconeixement, declaració i qualificació del grau de minusvalidesa (BOE núm. 22, de 26-01-2000), per a l'acreditació, si és el cas, de la dita puntuació mínima.  
3) Residir en qualsevol municipi de la Comunitat Valenciana, amb una antiguitat mínima d'un any, al temps de presentació de la sol·licitud.  
4) Tindre greus dificultats per a ser atés en règim familiar o domiciliari, situació que haurà d'estar acreditada per mitjà de l'informe social.  
5) No necessitar atenció de forma continuada en institucions sanitàries.  
6) No patir trastorns mentals greus que puguen alterar la normal convivència en el centre, excepte per a les places en centres o mòduls específics per a malalts mentals crònics (CEEM).  
2. Per a efectuar l'ingrés en un centre residencial serà condició necessària el lliure consentiment de la persona que haurà d'ingressar.  
A este efecte, amb antelació als ingressos, la persona que haja d'ingressar en un centre residencial haurà d'efectuar declaració responsable, en el sentit que la seua sol·licitud s'efectua amb el seu consentiment i lliure voluntat, quan esta gaudisca de plena capacitat d'obrar.  
3. Quan la llibertat d'elecció no siga possible, per raó de la incapacitat de la persona declarada judicialment, s'assegurarà la protecció jurídica que atorga la llei a les persones incapacitades, actuant en la seua representació la persona designada com a tutor, la qual està obligada a comunicar i a informar al jutge anualment de la situació de l'incapacitat, conforme establix l'article 269.4 del Codi Civil.  
4. L'internament d'una persona en un centre o mòdul específic per a malalts mentals crònics (CEEM) o d'una persona, per raó de trastorn psíquic, que no estiga en condicions de decidir-ho per si, encara que estiga sotmesa a tutela, requerirà l'obtenció prèvia d'autorització judicial, que serà demanada al jutjat de primera instància del lloc on residisca la persona afectada per l'internament, d'acord amb el que establix l'article 271.1 del Codi civil i l'article 762 de la Llei 1/2000, de 7 de gener, d'Enjudiciament Civil (BOE núm. 7, de 8 de gener del 2000).  
5. Per a accedir a estes ajudes no caldrà haver sol·licitat amb caràcter previ una plaça pública en una residència de discapacitats o centre específic per a malalts mentals crònics (CEEM), sempre que disposen de la prescripció facultativa oportuna.  
6. Queden exclosos de l'ajuda del BONAD les persones amb discapacitat o amb malaltia mental crònica que gaudixen d'autonomia i que es troben residint en vivendes tutelades.  
Article 7. Presentació de sol·licituds, documentació i termini.  
1. La sol·licitud, segons model oficial que figura en l'annex 1, serà degudament omplida i subscrita per l'usuari o pel seu representant legal, acompanyada de la documentació següent:  
1) Fotocòpia compulsada del Document Nacional d'Identitat de l'usuari i/o del seu representant.  
2) Acreditació de la representació legal, si és el cas. En els supòsits d'incapacitat declarada judicialment s'adjuntarà fotocòpia compulsada de la resolució judicial d'incapacitat i de nomenament de tutor.  
3) En els supòsits d'internament no voluntari en qualsevol centre residencial o, per raó de trastorn psíquic, en centre o mòdul específic de malalts mentals (CEEM), s'adjuntarà fotocòpia compulsada de la resolució judicial autoritzant l'internament en centre residencial adequat.  
4) Fotocòpia compulsada del certificat de la declaració i qualificació del tipus i del grau de minusvalidesa, acompanyat del corresponent dictamen tècnico facultatiu emés per l'equip de valoració del Centre de Valoració i Orientació de Discapacitats.  
5) Certificació d'empadronament del sol·licitant amb especificació de l'antiguitat, d'acord amb el que establix l'apartat 3) de l'article 6.  
6) Informe social, expedit pels servicis tècnics municipals, que reflectisca la situació personal, familiar i les necessitats d'atenció.  
7) Informe mèdic, segons l'annex 2, que especifique l'estat de salut i els trastorns associats a la discapacitat o malaltia mental, amb indicació precisa d'ajudes externes que necessite o requerisca.  
En cas de malalts mentals crònics, a més de l'informe mèdic generalista, caldrà adjuntarun informe del metge psiquiatra d'atenció especialitzada.  
8) Fotocòpia compulsada de l'última declaració de la renda del sol·licitant i els membres de la unitat familiar o, si és el cas, certificació d'estar exempt de l'obligació de presentar la declaració de I'impost sobre la Renda de les Persones Físiques.  
9) Declaració del conjunt de pensions, prestacions públiques i ajudes d'assistència social percebudes, amb la mencionada finalitat, de les distintes administracions públiques, institucions públiques o privades.  
Sempre que l'interessat ho autoritze, els certificats administratius en suport paper podran ser substituïts per certificats telemàtics o per transmissions de dades.  
2. El termini de presentació de les sol·licituds serà de dos mesos comptadors a partir de l'endemà de la publicació de la present Orde en el Diari Oficial de la Generalitat Valenciana.  
3. Les sol·licituds d'ajuda es presentaran, junt amb la documentació requerida, preferentment en les direccions territorials de Benestar Social i/o en l'ajuntament del municipi on residisca el sol·licitant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Els treballadors socials dels ajuntaments les remetran, degudament informades, a les adreces territorials de Benestar Social.  
Direcció Territorial de Benestar Social d'Alacant.  
Rambla Méndez Núñez, 41.  
03662 Alacant.  
Direcció Territorial de Benestar Social de Castelló.  
Av. Germans Bou, 81.  
12817 Castelló de la Plana.  
Direcció Territorial de Benestar Social de València.  
Av. Baró de Càrcer, 36.  
46247 València.  
Article 8. Quantia màxima de les ajudes del BONAD.  
1. L'import màxim de l'ajuda per a una plaça residencial ocupada no podrà superar el mòdul econòmic, que s'establix per a cada nivell assistencial en un cost màxim de:   
. Nivell assistencial I: 83,83€/plaça/dia   
. Nivell assistencial II: 76,42€/plaça/dia   
. Nivell assistencial III: 80,78€/plaça/dia   
. Nivell assistencial IV: 90,00€/plaça/dia   
En els imports dels anteriors mòduls econòmics s'inclou la quota de l'Impost sobre el Valor Afegit (IVA), si s'escau.  
Els centres o mòduls adherits que es troben exempts de l'Impost sobre el Valor Afegit (IVA), o que no hi estiguen subjectes, no podran percebre el percentatge corresponent al dit impost.  
2. Es considera plaça ocupada l'assignada a un beneficiari del BONAD, des del moment en què es produïx el seu ingrés en el centre, llevat que es trobe en alguna de les situacions a què es referix l'apartat següent.  
3. Es considera plaça reservada aquella que, assignada a un beneficiari, no siga ocupada per ell durant períodes de permisos i vacacions, d'acord amb el reglament de règim interior del centre, o d'internament en establiment hospitalari, fins a la seua alta hospitalària.   
L'import de la plaça reservada serà el 80% de la plaça ocupada.  
Article 9. Aportació dels usuaris i determinació de l'import de les ajudes.  
1. La quantia de l'ajuda que calga concedir serà donada en funció del cost del mòdul econòmic i plaça segons s'estipula en l'article anterior, i de l'aportació econòmica de l'usuari, que es fixa en el 75% dels ingressos nets mensuals del sol·licitant o renda per capita familiar mensual, conforme es determina el seu càlcul en l'article següent.  
2. En tot cas, amb independència de l'anterior, es garantix a tots els usuaris d'una plaça residencial acollida al BONAD la quantitat mínima de 150 euros mensuals per fer front als seus elementals gastos personals, per la qual cosa la seua aportació en el cofinançament d'esta plaça es veurà minorada en el cas que com a conseqüència de l'aplicació del 75% dels seus ingressos nets no assolira l'esmentada xifra.  
3. D'altra banda, quan per raó de la suma dels ingressos nets mensuals del sol·licitant o renda per capita familiar, la Conselleria de Benestar Social no estiga obligada a concedir ajuda econòmica, l'usuari es beneficiarà d'aquelles condicions o avantatges del sistema que li resulten favorables: cost màxim de plaça i nivell assistencial garantit.  
Article 10. Determinació i base de càlcul dels ingressos nets del sol·licitant.  
Per a determinar els ingressos nets del sol·licitant, en el cas que visca sol, o la renda per capita familiar, en el cas que siga membre d'una unitat familiar o de convivència, es tindrà en compte la següent base per al seu càlcul:  
1. S'entendrà per ingressos nets del sol·licitant, sempre que visca sol, la totalitat d'ingressos percebuts per l'usuari, deduïts els gastos necessaris per a la seua obtenció i les retencions a compte per l'Impost sobre la Renda de les Persones Físiques i les deduccions per altres impostos que, si és el cas, s'hagueren practicat.  
A l'efecte d'esta orde, s'addicionaran, si és el cas, als ingressos anteriors i es computarà la totalitat d'ajudes, prestacions econòmiques o pensions atorgades per organismes públics o entitats privades, incloses les pagues extres, encara que es troben exemptes de l'obligació de declarar en l'Impost sobre la Renda de les Persones Físiques.  
Per a la determinació dels seus ingressos nets mensuals, la totalitat dels ingressos computats es dividirà per dotze, per a obtindre la renda per capita mensual.  
2. Es considera que la persona amb discapacitat o amb malaltia mental crònica sol·licitant d'ajuda del BONAD es troba integrada en la corresponent unitat familiar, encara que estiga internat en un centre residencial especialitzat, sempre que aparega vinculat amb familiars compresos fins al segon grau de consanguinitat o afinitat i que convisca amb ells o que exercisquen les corresponents reduccions o deduccions per la seua atenció i assistència en la corresponent declaració de l'Impost sobre la Renda de les Persones Físiques.  
Per a la determinació de la renda per capita familiar es comptabilitzaran la totalitat d'ingressos percebuts pels membres de la unitat familiar, deduïts els gastos necessaris per a la seua obtenció i les retencions a compte per l'Impost sobre la Renda de les Persones Físiques i les deduccions per altres impostos que, si és el cas, s'hagueren practicat.  
A l'efecte d'esta orde, s'addicionaran, si és el cas, als ingressos anteriors i es computarà la totalitat d'ajudes, prestacions econòmiques o pensions atorgades per organismes públics o entitats privades, incloses les pagues extres, encara que es troben exemptes de l'obligació de declarar en l'Impost sobre la Renda de les Persones Físiques.  
La renda anual obtinguda es dividirà per dotze i el seu resultat pel nombre de membres de la unitat familiar, per a obtindre la renda per capita familiar mensual.  
3. Quan el sol·licitant d'ajuda del BONAD tinguera cònjuge i/o fills a càrrec, quedaran exclosos del còmput les ajudes i prestacions familiars a favor dels fills i la totalitat d'ajudes, prestacions econòmiques o pensions atorgades per organismes públics o entitats privades a favor del sol·licitant, incloses les pagues extres, que es troben exemptes de l'obligació de declarar en l'Impost sobre la Renda de les Persones Físiques.  
La renda anual obtinguda es dividirà per dotze i el seu resultat pel nombre de membres de la unitat familiar, per a obtindre la seua renda per capita familiar mensual.  
Article 11. Instrucció del procediment i proposta de resolució.   
1. La tramitació de les sol·licituds està a càrrec de la secció de Discapacitats de les direccions territorials de Benestar Social, que les verificarà i instruirà, requerint als interessats la documentació preceptiva, podent realitzar d'ofici les actuacions que consideren necessàries per a la determinació, el coneixement, i la comprovació de les dades en virtut dels quals s'ha de pronunciar la resolució, en els termes que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. L'òrgan instructor requerirà l'interessat perquè, en un termini de deu dies, esmene i presente la documentació complementària exigida, que ha d'adjuntar-se a la sol·licitud, amb indicació que, si així no ho fera, se li tindrà per desistit en la seua sol·licitud, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La valoració de la necessitat assistència o el concurs d'una altra persona per a realitzar els actes essencials de la vida diària, en els casos previstos en paràgraf tercer de l'article 6.1.2), amb la puntuació mínima exigida en la present Orde, es practicarà d'ofici requerint els antecedents necessaris al Centre de Valoració i Orientació de Discapacitats.   
4. Si la sol·licitud no reunira les característiques personals i els requisits que s'establixen en l'article 6.1, epígrafs 1), 2) i 3), en relació amb l'article 5.1 que determina les característiques dels usuaris, es proposarà a l'òrgan competent la seua inadmissió.  
5. Per a l'avaluació de les sol·licituds de les ajudes s'establirà una comissió tècnica de valoració en cada direcció territorial de Benestar Social, constituïda pel cap de servici d'Acció Social; el cap de secció de Discapacitats; i el tècnic o tècnics que hagen estudiat els expedients, com a vocals.   
6. Es constituirà una comissió d'àmbit autonòmic composta per la cap d'Àrea d'Integració Social de Discapacitats, que actuarà com a presidenta; les caps de servici de Discapacitats i de Malalts Mentals Crònics, el cap de secció de Discapacitats, que actuaran com a vocals; i un tècnic de la Direcció General d'Integració Social de Discapacitats, que actuarà com a secretari, que proposarà a l'òrgan competent per a la resolució de les ajudes les corresponents propostes d'inadmissió, concessió o denegació d'ajudes, d'acord amb la relació prioritzada de beneficiaris proposats.  
Esta comissió actuarà com a òrgan col·legiat, d'acord amb el que preveu l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. En cas de no disposar de suficient quantia pressupostària per a atendre totes les sol·licituds, les ajudes seran adjudicades atenent als criteris següents:  
1) Tindran prioritat les sol·licituds d'ajuda de nivell assistencial IV.  
2) Sol·licituds d'ajuda de nivell assistencial I i III.  
3) Sol·licituds d'ajuda de nivell assistencial II.  
En tot cas, es tindrà en compte per a establir la prioritat a dalt indicada la data en què la sol·licitud, acompanyada de la documentació completa, ha tingut entrada en el registre corresponent.  
Article 12. Resolució.  
1. La resolució d'estes ajudes correspon, per delegació de la consellera de Benestar Social, al director general d'Integració Social de Discapacitats.  
2. El termini màxim per a tramitar, resoldre i notificar la concessió d'ajudes serà de tres mesos, comptadors des de l'endemà a la data de finalització del termini de presentació de les sol·licituds.   
Transcorregut el termini establit sense haver-se dictat i notificat resolució expressa, caldrà entendre desestimada la sol·licitud formulada per l'interessat, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
3. La resolució de concessió d'ajuda es notificarà a l'interessat, concedint el termini màxim de quinze dies per a l'ingrés i ús d'esta ajuda en la residència que trie.   
4. Les resolucions que es dicten esgoten la via administrativa i en la seua contra podrà interposar-se recurs potestatiu de reposició en el termini d'un mes comptador des de l'endemà de la seua notificació.  
Davant de la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des que haguera finalitzat el termini per a tramitar i resoldre indicat en l'apartat anterior.  
Tot això sense perjuí que, en ambdós supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la dita jurisdicció, o qualsevol altre recurs que estime pertinent.  
Article 13. Forma de pagament i justificació de les ajudes.  
1. Els beneficiaris d'ajudes regulades en la present Orde les rebran per mitjà de la seua deducció de l'import de la factura mensual de l'estada, sent abonades estes per la Generalitat, directament als centres en què es troben ateses estes beneficiàries.  
2. A este efecte, els centres que atenguen beneficiaris d'estes ajudes presentaran, mensualment, en les direccions territorials de Benestar Social, la corresponent justificació, per mitjà de relació nominal dels residents que tinguen acollits durant el mes immediatament anterior, junt amb les corresponents factures, a les quals s'adjuntarà la conformitat de la prestació del servici per part del beneficiari.  
La justificació corresponent al mes de desembre del 2006 es presentarà amb la documentació requerida abans del 15 de gener de l'any 2007.  
3. La liquidació a què es referix el paràgraf anterior podrà efectuar-se també telemàticament utilitzant els instruments informàtics o el sistema de transmissió de dades homologades per la Conselleria de Benestar Social. En el cas d'efectuar les liquidacions per este últim procediment, estes hauran d'estar degudament firmades pel representant de la residència i certificades per la corresponent direcció territorial de Benestar Social.  
4. Efectuada la liquidació per qualsevol dels procediments anteriors, la direcció territorial de Benestar Social procedirà a comprovar la justificació i les factures i a aprovar la documentació presentada, verificant el compliment de la finalitat objecte de subvenció i emetent la certificació corresponent. La direcció territorial procedirà al reconeixement de l'obligació i proposta de pagament a favor de cada una de les residències prestadores del servici, amb la liquidació mensual prèvia que escaiga, atenent a les altes i les baixes que s'hagueren produït.  
5. Si durant el transcurs d'un mes un beneficiari, pels motius que s'establixen en l'apartat 3 de l'article 8, estiguera en situació de permís i vacacions o d'internament en centre hospitalari, la proposta de pagament de l'ajuda al centre residencial es prorratejarà a les nits que haja romàs ingressat, d'acord amb l'import màxim establit per a les places reservades.  
6. Si durant el període que dure l'hospitalització, el beneficiari o la seua família manifesten de forma expressa el seu desig de no tornar al mateix centre, s'entendrà que causa baixa en el moment en què la residència reba la comunicació per escrit, percebent la quantia del 80% del preu de la plaça reservada amb el límit màxim de la data assenyalada, podent conseqüentment, disposar d'eixa plaça per a un altre usuari.  
Article 14. Règim d'estades i obligacions dels usuaris titulars del bo.  
1. Una vegada produït l'ingrés, el beneficiari o el seu representant, formalitzarà un document o contracte assistencial (annex 3), en què figurarà l'acceptació expressa del reglament de règim intern del centre i aquelles altres normes que si és el cas dicte la Conselleria de Benestar Social en relació amb esta matèria. Així mateix, estarà obligat a:  
a) Abonar al centre la quantitat que li corresponga en concepte d'aportació de l'usuari, segons el que establix la resolució de concessió de l'ajuda.  
b) Notificar a la secció de Discapacitats de la direcció territorial de Benestar Social corresponent la concessió de tota ajuda per part d'altres administracions o entitats públiques o privades per a la mateixa finalitat. En el cas que les dites ajudes foren diferents de les inicialment previstes en la sol·licitud, l'òrgan competent podrà augmentar o disminuir la quantitat inicialment concedida per mitjà de l'oportuna resolució.  
c) Facilitar als òrgans competents de l'administració a requeriment seu, tota la informació econòmica, fiscal i de qualsevol tipus que els siga sol·licitada en relació amb l'expedient.   
2. Tota alteració de les condicions tingudes en compte per a la concessió d'esta ajuda haurà de ser notificada i podrà donar lloc a la modificació de la resolució de concessió.  
3. Quan un titular de bo cause baixa per renúncia o reincorporació al seu àmbit familiar, la residència remetrà la comunicació firmada pel beneficiari a la direcció territorial, a fi que en quede constància i la plaça ocupada pel causant de la baixa puga disposar-se per a un nou beneficiari.  
4. En el cas que el titular d'un bo no ingresse sense causa justificada en el termini de quinze dies des de la data de la notificació de l'ajuda, s'entendrà que renuncia al seu dret i es procedirà a la revisió o al desistiment sense efecte de l'ajuda.   
Article 15. Reintegrament i mesures de control.  
1. La direcció territorial de Benestar Social establirà l'adequat seguiment del gasto objecte de la subvenció. Els beneficiaris estaran obligats a entregar, a requeriment d'esta, tots els documents, factures o altres que calga per a justificar les condicions i la quantia del gasto efectuat en relació amb l'objecte subvencionat.   
2. Es podrà dictar una resolució de desistiment sense efectes o de minoració, i si escaiguera, de reintegrament de les quantitats percebudes i l'exigència dels interessos de demora des del moment del pagament de la subvenció en el supòsit d'obtenció de l'ajuda falsejant les condicions requerides per a això o ocultant aquelles que ho hagueren impedit, així com en els altres casos previstos en l'article 37 de la Llei 38/2003, de 17 de novembre, General de Subvencions.  
3. En cas d'incompliment pel beneficiari de les obligacions del règim d'estada que s'establixen en l'article 14, es procedirà al desistiment sense efectes de la resolució de concessió de l'ajuda econòmica o a la seua minoració.  
4. El procediment s'iniciarà d'ofici com a conseqüència de la iniciativa pròpia de l'òrgan concedent, d'una orde superior, de la petició raonada d'altres òrgans que tinguen atribuïdes les facultats d'inspecció en la matèria, o de la formulació d'una denúncia. També s'iniciarà a conseqüència de l'informe de control financer emés pel Servici d'Intervenció.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre i notificar la resolució procedent serà de tres mesos des del moment en què va ser incoat l'expedient de desistiment sense efectes o de minoració.  
La resolució dels procediments de revocació, reajustament, minoració, desistiment sense efecte o reintegrament esgotaran la via administrativa.  
5. Les quantitats que es reintegren tindran consideració d'ingrés de dret públic, a l'efecte del procediment aplicable per a la cobrança.  
Article 16. Extinció.  
1. El dret a la percepció d'ajuda per mitjà del BONAD s'extingirà per qualsevol de les causes següents:  
a) L'ocultació o el falsejament de dades en la sol·licitud o en la petició de documentació complementària.  
b) No facilitar les dades requerides o obstruir la tasca inspectora i de control o seguiment.  
c) No destinar l'ajuda a la finalitat per a la qual es concedix.  
d) No comunicar qualsevol alteració o modificació de les condicions o circumstàncies que van motivar la seua concessió.  
e) Per pèrdua dels requisits exigits per al seu reconeixement.  
f) Pel cessament de les condicions que van motivar la seua concessió.  
g) Per defunció del beneficiari.  
2. La concurrència dels supòsits previstos en els apartats a), b), c) i d) determinarà, a més de la pèrdua del dret a l'ajuda, l'obligació de reintegrar la quantia de les ajudes percebudes indegudament, sense perjuí de les altres responsabilitats a què haguera lloc en dret.  
Article 17. Pròrroga de les ajudes.  
1. Les ajudes quedaran prorrogades automàticament anualment, amb efectes de primer de gener de l'any següent, sempre que així es preveja en funció de les disponibilitats pressupostàries i que es mantinguen els requisits i les condicions que van motivar la seua concessió actualitzant, si s'escau, la seua quantia.  
2. Els beneficiaris o, si és el cas, els seus representants legals hauran de remetre en el mes d'octubre de cada any, a la direcció territorial de Benestar Social corresponent, una declaració responsable relativa a la no modificació de circumstàncies que van motivar la concessió o bé amb expressió de les circumstàncies que es modifiquen, així com còpia compulsada de la declaració de la renda corresponent a l'últim exercici o certificació de no haver-la presentada i declaració del conjunt de pensions, prestacions públiques i ajudes actualitzada, d'acord amb el que preveuen els apartats 8) i 9) de l'article 7.1 de la present Orde.  
3. La no presentació de la referida documentació en el termini establit en l'apartat anterior, s'entendrà com a renúncia a la pròrroga de l'ajuda, amb requeriment previ respecte d'això.  
TÍTOL II  
Dels requisits i del procediment d'adhesió   
de centres residencials al sistema del BONAD  
CAPÍTOL I  
Definicions i tipus de centres  
Article 18. Centres residencials susceptibles d'adhesió al BONAD  
Els centres residencials susceptibles d'incorporar-se a este sistema són els següents:  
a) Residències de discapacitats.  
b) Centres específics per a malalts mentals crònics (CEEM).  
c) Residències per a persones majors dependents, que desitgen crear mòduls específics destinats a persones amb discapacitat física o psíquica greument afectades.  
d) Residències per a persones majors dependents, que desitgen crear mòduls de centres específics per a malalts mentals crònics (CEEM).  
Article 19. Definició de mòdul específic.  
1. A l'efecte de la present Orde, s'entén per mòdul específic, tant l'espai físic individualitzat dins d'un centre residencial per a l'atenció específica a les persones amb discapacitat o amb malaltia mental crònica, com l'estructura funcional pròpia i independent, d'acord amb el principi de sectorialització, dins de la mateixa residència.  
El mòdul es concep com una unitat d'allotjament, atenció i convivència, amb capacitat per al nombre determinat de places que, en cada cas, s'establisca, havent de confluir els seus espais i àrees pròpies amb els espais comuns del centre residencial, per mitjà d'una solució arquitectònica apropiada, que garantisca la seua independència funcional.  
2. L'equip professional i d'atenció directa d'un mòdul específic destinat a persones amb discapacitat o amb malaltia mental crònica, haurà de comptar amb la formació específica adequada i estar acollit al conveni laboral específic vigent.  
Article 20. Definició de centre adherit.  
A l'efecte d'esta orde s'entén per centre adherit aquell que ha sigut reconegut com a tal, en virtut de resolució expressa de l'òrgan competent de la Conselleria de Benestar Social, i que posa a disposició dels usuaris un nombre determinat de places residencials perquè siguen ocupades per beneficiaris del sistema del BONAD.   
CAPÍTOL II  
Requisits i procediment d'adhesió  
Article 21. Requisits per al reconeixement de centres adherits.  
Les residències de discapacitats, centres específics per a malalts mentals crònics (CEEM) o residències per a majors dependents amb mòduls específics, que desitgen obtindre la condició de centre adherit al BONAD:   
a. Hauran de disposar de l'autorització de funcionament del centre o mòdul específic, d'acord amb el que preveu l'article 47 de la Llei 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, i l'article 59 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i el que disposa el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registres i Autorització de Funcionament dels Servicis i Centres d'Acció Social, a la Comunitat Valenciana, i en la present Orde.  
b. Hauran de complir els requisits mínims establits en els annexos corresponents per a cada tipus de centre o mòdul específic, d'acord amb els nivells assistencials del sistema del BONAD.  
SECCIÓ 1a.  
Procediment per a la modificació substancial i l'adhesió de residències de discapacitats i centres específics per a malalts mentals crònics (CEEM)  
Article 22. Sol·licitud i documentació que cal presentar per a l'autorització de modificació substancial i l'adhesió de centres.  
1. Els titulars de residències de discapacitats i centres específics per a malalts mentals crònics (CEEM), que disposen d'autorització de funcionament, podran sol·licitar l'autorització de modificació substancial i l'adhesió al sistema del BONAD, per mitjà de la corresponent sol·licitud, segons l'annex 10.  
2. En la sol·licitud de l'autorització de modificació substancial i d'adhesió al sistema del BONAD, s'especificarà:  
a) El nombre de places amb què desitja adherir-se.  
b) Tipologia d'usuaris i el nivell assistencial.  
3. Junt amb la sol·licitud caldrà aportar:  
3.1. La documentació establida en els articles 28, 29 i 30 del Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registres i Autorització de Funcionament dels Servicis i Centres d'Acció Social, a la Comunitat Valenciana, per a la modificació substancial de les autoritzacions de funcionament dels centres.  
3.2. I, com a documentació específica per a l'adhesió:  
a) Acreditació que el centre complix:  
. Els requisits i les condicions comunes establits en l'annex 4 de la present Orde.  
. I els requisits específics establits en els annexos corresponents per a cada tipus de centre, d'acord amb els diferents nivells assistencials del BONAD.  
b) Projecte terapèutic de conformitat amb el que establixen els annexos corresponents per a cada nivell assistencial.  
c) Pla funcional del centre que desenrotlle els aspectes següents:  
. Definició del tipus de recurs, cartera de servicis i activitats que caldrà desenrotllar, adaptada a les necessitats especials i característiques dels usuaris (mobilitat, suport psicosocial, rehabilitació, seguretat, etc).  
. Previsió de la plantilla que prestarà servicis, desglossada per titulacions, i indicació dels equips professionals previstos, concretant les funcions de cada un dels seus membres.  
d) Projecte tècnic, quan s'hagen de realitzar obres que afecten l'estructura o distribució interior, amb la documentació exigida en l'article 30 del Decret 91/2002, de 30 de maig, del Govern Valencià.  
e) En tot cas caldrà aportar justificació expressa, subscrita per tècnic competent i visada pel col·legi professional, sobre el compliment dels requisits exigits per la present Orde en el seu annex 9.  
Article 23. Procediment d'autorització de modificació substancial i d'adhesió de centres.  
1. Per a l'autorització de modificació substancial del centre i de concessió de la condició de centre adherit al BONAD, s'instruirà un sol expedient i es dictarà una resolució única.   
2. El procediment, que serà tramitat íntegrament per la secció de Discapacitats de la corresponent direcció territorial de Benestar Social, que realitzarà les comprovacions oportunes respecte de la situació administrativa del titular i del centre i demanarà l'informe de l'Oficina Tècnica de Projectes i Obres de la Conselleria de Benestar Social sobre el compliment dels requisits establits en l'annex 9 de la present Orde.  
3. Les direccions territorials de la Conselleria de Benestar Social emetran en el termini màxim de quatre mesos, comptadors des de l'entrada de la sol·licitud en qualsevol dels registres de la Conselleria, una proposta de resolució sobre la viabilitat del projecte, la documentació presentada i el compliment dels requisits materials i funcionals que siguen d'aplicació, atenent a la tipologia del recurs.  
4. L'esmentada proposta de resolució firmada pel director/a territorial, junt amb l'expedient i la documentació annexa, serà elevada en eixe mateix termini a la direcció general competent.  
Article 24. Resolució.   
1. El director general d'Integració Social de Discapacitats atorgarà per resolució la condició de centre adherit al sistema del BONAD, en el termini màxim de sis mesos, des de la presentació de la sol·licitud.  
En la resolució s'efectuarà pronunciament exprés sobre l'autorització de modificació substancial i l'atorgament de la condició de centre adherit al BONAD, amb indicació de   
. Tipologia de l'usuari.  
. Nivell assistencial.  
. Nombre de places i/o mòduls adherits.  
2. Transcorregut el termini indicat en l'apartat anterior sense que s'haja dictat i notificat a l'interessat resolució expressa, podrà entendre's desestimada la sol·licitud d'autorització de funcionament del centre de tipologia mixta i de concessió de la condició de centre adherit al BONAD, d'acord amb el que disposa l'article 54.2 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Econòmica i Financera i d'Organització de la Generalitat Valenciana.  
Secció 2a.  
Procediment per a l'autorització de centres de tipologia mixta i l'adhesió al BONAD de residències per a persones majors que desitgen crear mòduls específics  
Article 25. Normes generals.   
1. Els titulars de residències per a majors, que disposen d'autorització de funcionament en vigor i que desitgen crear mòduls específics destinats a persones amb discapacitat física o psíquica greument afectades o mòduls de centres específics per a malalts mentals crònics (CEEM), podran sol·licitar l'autorització com a centre de tipologia mixta i l'adhesió del mòdul o mòduls específics al sistema del BONAD, per mitjà de la corresponent sol·licitud, segons l'annex 11.  
2. Per a l'autorització de funcionament del centre de tipologia mixta i de concessió de la condició de centre adherit al BONAD, s'instruirà un sol expedient i es dictarà una resolució única.   
3. L'autorització de funcionament del centre de tipologia mixta amb mòduls específics haurà de tramitar-se com a modificació substancial de l'autorització de funcionament existent, de conformitat amb el que establix la disposició addicional quinta i els articles 27 i següents del Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registres i Autorització de Funcionament dels Servicis i Centres d'Acció Social, a la Comunitat Valenciana.  
Article 26. Sol·licitud i documentació que caldrà presentar per a l'autorització d'adhesió de centres.  
1. En la sol·licitud de l'autorització de funcionament com a centre de tipologia mixta i d'adhesió del mòdul o mòduls específics al sistema del BONAD, s'especificarà:  
. La tipologia i el nombre de mòduls específics que es pretén crear.  
. El nombre de places amb què desitja adherir-se.  
. Tipologia d'usuaris i el nivell assistencial.  
2. Junt amb la sol·licitud caldrà aportar:  
2.1. La documentació establida en els articles 28, 29 i 30 del Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registres i Autorització de Funcionament dels Servicis i Centres d'Acció Social, a la Comunitat Valenciana, per a la modificació substancial de les autoritzacions de funcionament dels centres.  
2.2. I, com a documentació específica per justificar la idoneïtat del centre de tipologia mixta i l'adequació del mòdul o mòduls:  
a) Memòria explicativa que justifique els objectius i fins concrets que es perseguixen amb el mòdul o mòduls específics, la tipologia de nous usuaris que caldrà atendre i el nombre de places, així com les repercussions en el funcionament del centre (plantilla, nombre i tipologia de places, etc.) derivades de la modificació prevista.  
b) Acreditació que el mòdul o mòduls específics complixen:  
. Els requisits i les condicions comuns establits en l'annex 4 de la present Orde.  
. I els requisits específics establits en els annexos corresponents per a cada tipus de centre o mòdul específic, d'acord amb els diferents nivells assistencials del BONAD.  
c) Projecte terapèutic de conformitat amb el que establixen els annexos corresponents per a mòdul i nivell assistencial.  
d) Pla funcional del mòdul o mòduls específics que comprenga i que desenrotlle els aspectes següents:  
. Definició del tipus de recurs, cartera de servicis i activitats que calga desenrotllar, adaptada a les necessitats especials i característiques dels usuaris (mobilitat, suport psicosocial, rehabilitació, seguretat, etc.).  
. Organització i funcionament del mòdul o mòduls específics que s'establisquen.  
. Previsió de la plantilla que prestarà servicis, desglossada per titulacions, i indicació dels equips professionals previstos, concretant les funcions de cada un dels seus membres, per a cobrir les necessitats de cada un dels mòduls específics.  
. Reglament de règim interior propi del mòdul o normes de convivència.  
e) Projecte tècnic o justificació que no varie les condicions inicials, segons s'exigix en l'article 30 del Decret 91/2002, de 30 de maig, del Govern Valencià o, si és el cas, la documentació exigida en l'article 17, 2.1 b) o 2.2 de l'Orde de 4 de febrer del 2005, de la conselleria de Benestar Social.  
f) En tot cas caldrà aportar justificació expressa, subscrita per un tècnic competent i visada pel col·legi professional, sobre el compliment dels requisits exigits per la present Orde en el seu annex 9.  
3. Amb caràcter facultatiu i prèviament a la sol·licitud d'adhesió i d'autorització de centres de tipologia mixta amb mòduls específics, els centres interessats per a implantar mòduls específics podran sol·licitar, amb caràcter no vinculant, el visat previ del projecte o documentació tècnica, d'acord amb el que preveu l'article 10 de l'Orde de 4 de febrer del 2005, de la Conselleria de Benestar Social.  
Article 27. Procediment d'autorització de funcionament i d'adhesió de mòduls.  
1. Rebuda la sol·licitud d'autorització de funcionament d'un centre de tipologia mixta i d'adhesió del mòdul o mòduls específics al sistema del BONAD, el procediment serà tramitat pel servici d'Acció Social de la corresponent direcció territorial de Benestar Social.  
2. El servici d'Acció Social de la direcció territorial:  
. Revisarà la sol·licitud d'autorització i d'adhesió i la documentació presentada.  
. Realitzaran les comprovacions oportunes respecte a la situació administrativa del titular del centre i de la residència.  
. Demanarà a l'Oficina Tècnica de Projectes i Obres de la Conselleria de Benestar Social informe sobre:  
. El compliment dels requisits de la modificació substancial del centre.  
. I sobre el compliment dels requisits establits en la present Orde, si escau.  
3. Les direccions territorials de la Conselleria de Benestar Social emetran en el termini màxim de quatre mesos, comptadors des de l'entrada de la sol·licitud en qualsevol dels registres de la Conselleria, una proposta de resolució sobre la viabilitat del projecte, la documentació presentada i el compliment dels requisits materials i funcionals que siguen d'aplicació, atenent a la tipologia del recurs.  
L'esmentada proposta de resolució firmada pel director/a territorial, junt amb l'expedient i la documentació annexa, serà remesa a la Direcció General de Servicis Socials.   
4. La Direcció General de Servicis Socials demanarà l'informe que, de conformitat amb allò que ha exigit la disposició addicional quinta del Decret 91/2002, de 30 de maig, del Govern Valencià, ha d'efectuar la Inspecció de Servicis Socials amb vista a l'autorització de funcionament dels centres mixtos.  
5. Rebut l'informe de la inspecció de servicis socials, la Direcció General de Servicis Socials, amb un informe previ del director general, remetrà l'expedient a la Direcció General d'Integració Social de Discapacitats.  
En l'informe es valorarà la viabilitat del projecte i la compatibilitat de la residència amb el mòdul o mòduls que calga crear. I podrà determinar, si és el cas, les condicions o estipulacions necessàries per a garantir la correcta prestació dels servicis.   
6. La Direcció General de Servicis Socials, amb un informe previ del director general d'Integració Social de Discapacitats, elevarà proposta de resolució a la consellera de Benestar Social.  
En l'informe es valorarà la viabilitat del projecte, l'adequació del projecte terapèutic i la idoneïtat del pla o programa funcional, per a assegurar la correcta prestació dels servicis i l'atenció específica en el mòdul o mòduls que s'establisquen.   
Article 28. Resolució.   
1. La consellera de Benestar Social dictarà una resolució de l'autorització de funcionament del centre de tipologia mixta i de concessió de la condició de centre adherit al BONAD, en el termini màxim de sis mesos, comptadors des de la presentació de la sol·licitud.  
En la resolució s'efectuarà un pronunciament exprés sobre l'autorització de centre de tipologia mixta i l'atorgament de la condició de centre adherit al BONAD, amb indicació de   
. Tipologia de l'usuari.  
. Nivell assistencial.  
. I nombre de places i/o mòduls adherits.  
2. Transcorregut el termini indicat en l'apartat anterior sense que s'haja dictat i notificat a l'interessat resolució expressa, podrà entendre's desestimada la sol·licitud d'autorització de funcionament del centre de tipologia mixta i de concessió de la condició de centre adherit al BONAD, conformement amb el que disposa l'article 54.2 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Econòmica i Financera i d'Organització de la Generalitat Valenciana.  
Secció 3a  
Inici de l'activitat del centre adherit o mòdul  
 autoritzat i adherit.  
Article 29. Inici de l'activitat del centre adherit o mòdul autoritzat i adherit.  
Dins dels dos mesos següents a la notificació de la resolució per la qual es concedix l'autorització, i en tot cas, en el moment d'inici de les activitats del centre o servici, el sol·licitant haurà de presentar davant de la direcció territorial de Benestar Social corresponent els documents següents:  
a) Fotocòpia compulsada de la inscripció en el sistema de la Seguretat Social i, si és el cas, si es tractara d'un empresari individual, d'estar afiliat i en alta en el règim que corresponga per raó de l'activitat.  
b) Justificants d'haver afiliat, si és el cas, i d'haver donat d'alta els treballadors que presten servicis en el centre.  
c) Pòlissa d'assegurances de responsabilitat civil i justificant acreditatiu del pagament de la prima corresponent a l'anualitat en curs, que done cobertura als sinistres i a la responsabilitat civil en què puga incórrer el titular del centre pels danys causats a tercers, inclosos els seus usuaris, des de l'inici de l'activitat.  
Secció 4A  
Inadmissió i denegació de la sol·licitud d'adhesió.  
Article 30. Causes d'inadmissió de la sol·licitud d'adhesió.  
Es dictarà una resolució d'inadmissió de la sol·licitud d'adhesió, per l'òrgan competent per a resoldre, en els casos següents:  
a) Quan el titular del centre haja sigut sancionat per infracció de la Llei 5/1997, de 25 de juny, per la qual es regula el Sistema de Servicis Socials en l'àmbit de la Comunitat Valenciana, o per infringir la Llei 1/1998, de 5 de maig, d'accessibilitat i supressió de barreres arquitectòniques, urbanístiques i de comunicació, i que no haguera complit la sanció imposada.  
b) Quan el titular del centre haja sigut sancionat per infracció de la Llei 11/2003, de 10 d'abril, sobre l'Estatut de les Persones amb Discapacitat, i que no haguera complit la sanció imposada.  
c) Quan el titular del centre haja sigut sancionat per una infracció qualificada com a molt greu per la Llei 11/2003, de 10 d'abril, sobre l'Estatut de les Persones amb Discapacitat, encara que haguera complit la sanció imposada.  
d) Quan s'haja dictat una resolució de mesures cautelars al titular del centre o mòdul específic en un procediment sancionador.  
e) Quan el titular del centre haja sol·licitat ajuda pública o subvenció a la Conselleria de Benestar Social per al manteniment i sosteniment del centre residencial o del mòdul específic.  
En este supòsit, la inadmissió està fundada en la incompatibilitat i prohibició de subvenció pública d'unes mateixes places.  
Article 31. Causes de denegació de la sol·licitud d'adhesió.  
Es dictarà una resolució denegatòria de la sol·licitud d'adhesió, per l'òrgan competent per a resoldre, quan el titular del centre residencial i mòdul o mòduls específics no complisca, d'acord amb els informes existents en l'expedient, els requisits i les condicions exigits en la present Orde, o bé que no tinga autorització de funcionament d'estos.  
CAPÍTOL III  
De les obligacions i pèrdua de la condició de centre adherit  
Article 32. Obligacions dels centres adherits   
Els titulars de centres o mòduls específics que estiguen adherits al BONAD queden obligats a:  
1. Prestar els servicis corresponents a la tipologia del centre o mòdul, de conformitat amb la legislació vigent i la resta d'especificacions que es determinen en els annexos d'esta orde.  
2. Oferir i gestionar les places residencials adherides al sistema, admetent amb preferència en estes els beneficiaris del BONAD.  
3. Acceptar els beneficiaris de les ajudes del BONAD, sempre que dispose de places vacants, sense que puga, una vegada acceptat un beneficiari, exigir-se-li que abandone el centre o mòdul, excepte per pròpia voluntat o circumstàncies excepcionals, que es troben previstes en el reglament de règim intern, i amb comunicació i acceptació prèvia de la direcció territorial de Benestar Social.  
4. Anotar l'ingrés dels beneficiaris en el llibre de registre d'usuaris del centre o mòdul, amb indicació de la data, fent-hi constar que està acollit al sistema d'ajudes del BONAD, així com qualsevol incidència rellevant que es produïsca en relació amb l'interessat.  
5. Comunicar, en el termini màxim de cinc dies, les altes i les baixes dels beneficiaris a la direcció territorial de Benestar Social de la província on està ubicat el centre, especificant-ne el motiu i adjuntant els justificants corresponents.  
6. Disposar d'un expedient individualitzat amb les dades essencials de cada un dels usuaris, amb les seues dades socials i sanitàries, garantint la seua confidencialitat.   
En este expedient haurà de constar, a més, la documentació justificativa de supòsits d'incapacitat i/o d'interlocutòries judicials d'internament, si és el cas, així com les dades necessàries per a la seua atenció.  
7. Respectar els preus establits per a l'atenció residencial per plaça ocupada i plaça reservada que no excediran dels publicats anualment per la Conselleria de Benestar Social, a través de l'orde que convoque les ajudes del Bo d'atenció (BONAD), sense que en cap cas puguen percebre quantitats addicionals per part dels beneficiaris, ni fer diferenciacions en el tracte i en la prestació dels servicis per l'ús de les infraestructures respecte a la resta dels residents.  
8. Sotmetre's a les inspeccions i actuacions de comprovació de qualitat que desenrotllen els servicis d'Inspecció de la Conselleria de Benestar Social.  
9. Garantir un sistema d'avaluació de les prestacions i servicis del centre o del mòdul.  
10. Atindre's a les indicacions tècniques o procedimentals que sobre esta matèria realitzen els òrgans competents de la Conselleria de Benestar Social, així com facilitar les dades estadístiques o d'un altre tipus que es requerisquen.   
11. En el cas que hi haja places adherides no ocupades, el titular del centre o mòdul tindrà l'obligació de comunicar-ho a la direcció territorial de Benestar Social.  
Article 33. Pèrdua de la condició de centre adherit.  
1. Podrà declarar-se la pèrdua de la condició de centre adherit, d'ofici o a sol·licitud del titular del centre o mòdul específic adherit al sistema del BONAD, amb expedient previ incoat amb este fi, per alguna de les causes previstes i d'acord amb el que disposen els articles següents.  
2. L'òrgan competent per a resoldre els expedients de declaració de pèrdua de la condició de centre adherit, i consegüent baixa d'ofici o voluntària i eixida del sistema, serà el director general d'Integració Social de Discapacitats.  
Article 34. Baixa d'ofici.  
1. La Direcció General d'Integració Social de Discapacitats podrà deixar sense efecte l'adhesió del centre i declarar la pèrdua de la condició de centre adherit al sistema del BONAD, després de la tramitació d'expedient a este efecte, en què s'assegurarà el preceptiu tràmit d'audiència, en els supòsits següents:  
a) Per incomplir algunes de les obligacions regulades en l'article 32 d'esta orde.  
b) Per incomplir els requisits mínims i les condicions exigides en esta orde.  
c) Per incórrer en alguna de les causes d'inadmissió establides en l'article 30 d'esta orde.  
d) Per cessament de l'activitat del centre o deixar de prestar el servici algun dels mòduls.  
2. Quan la direcció territorial, en el seguiment habitual dels centres o la inspecció de servicis socials, detecte l'incompliment d'alguna de les obligacions o dels requisits mínims exigits, a què es referix l'apartat anterior, es procedirà a iniciar, d'ofici, l'expedient per a declarar la pèrdua de la condició de centre adherit, podent adoptar l'òrgan competent per a resoldre les mesures cautelars que crega oportunes per a la protecció dels drets dels usuaris beneficiaris de les ajudes del programa del BONAD.  
3. Així mateix, s'adoptaran les mesures cautelars que calga a fi de la protecció d'estos drets i de l'interés general, quan el centre o mòdul específic adherit siga objecte d'un expedient sancionador.   
Article 35. Baixa voluntària.  
1. Els titulars de centres adherits al sistema del BONAD podran sol·licitar la reducció del nombre de places adherides o la seua baixa en este, amb una antelació mínima de sis mesos a la data de la seua efectivitat, a fi d'evitar perjuís als beneficiaris.  
2. La sol·licitud, acompanyada de la relació nominal d'usuaris beneficiaris del programa d'ajudes del BONAD i del calendari d'execució previst, serà objecte de verificació i comprovació per la secció de Discapacitats de la corresponent direcció territorial de Benestar Social, dictant i notificant l'oportuna resolució en el termini de tres mesos, fixant les condicions o mesures necessàries per a la correcta atenció als beneficiaris, que serà, així mateix, de compliment obligatori per al centre.  
3. Transcorregut el termini assenyalat en l'apartat anterior, sense que s'haja dictat una resolució expressa, s'entendrà estimada la sol·licitud de baixa voluntària, sempre que esta complisca el requisit establit en l'apartat 1 d'este article.  
DISPOSICIONS ADDICIONALS  
Primera.   
La partida del pressupost de l'any 2006 al càrrec de la qual s'imputen les ajudes que preveu esta orde és la línia de subvenció T 6374/000/06 i aplicació pressupostària 60.32.20.5996.766.84.1, sent la quantia màxima inicialment disponible 800.000,00 euros.   
El crèdit inicialment disponible es podrà modificar i incrementar, si és el cas, amb subjecció a la normativa vigent.  
Segona.  
Les ajudes per a finançar estades en centres residencials per mitjà del sistema de Bo d'atenció a les persones amb discapacitat o amb malaltia mental crònica (BONAD) són incompatibles amb les ajudes d'atenció institucionalitzada, que es regulen per l'orde anual d'ajudes en matèria de servicis socials en el sector de discapacitats.  
Així mateix, seran incompatibles amb les subvencions per al manteniment i sosteniment de centres d'atenció a persones amb discapacitat i malalts mentals crònics, que es regulen per l'orde anual d'ajudes en matèria de servicis socials en el sector de discapacitats.  
Tercera.  
En tot allò no regulat en les presents bases caldrà ajustar-se al que disposen els preceptes declarats bàsics de la Llei 38/2003, de 17 de novembre, General de Subvencions, i en el Text Refós de la Llei d'Hisenda Pública de la Generalitat Valenciana, sempre que el precepte no haja sigut desplaçat pels de caràcter bàsic continguts en la Llei General de Subvencions.  
Quarta.  
A fi de protegir i salvaguardar el dret a la intimitat personal i familiar de les persones físiques a les quals se'ls concedisca estes ajudes, s'excepciona de l'obligació de donar publicitat a la identitat dels beneficiaris d'estes ajudes, d'acord amb el que preveu l'article 18.3.d) de la Llei 38/2003, de 17 de novembre, General de Subvencions.   
No obstant això, abans de la finalització de l'exercici, es publicarà en el Diari Oficial de la Generalitat Valenciana, una relació completa arreplegant la totalitat de subvencions concedides a l'empara d'esta orde, amb indicació del nombre de persones a qui s'ha concedit ajuda i l'import total d'estes, desglossat per cada un dels nivells assistencials previstos en l'Orde, així com el crèdit pressupostari a què s'han imputat.  
Quinta.  
Queden exclosos de l'àmbit d'aplicació de la present orde els centres residencials de titularitat de les administracions locals.   
DISPOSICIONS FINALS  
Primera  
S'autoritza la subsecretària de la Conselleria de Benestar Social i el director general d'Integració Social de Discapacitats a dictar totes les instruccions que calga en el desenrotllament de la present Orde.  
Segona  
La present Orde entrarà en vigor l'endemà de la seua publicació en el Diari Oficial de la Generalitat Valenciana.   
Tercera  
Contra la present convocatòria i bases reguladores de concessió d'ajudes es podrà interposar potestativament recurs de reposició davant del mateix òrgan que l'ha dictat en el termini d'un mes, comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, de conformitat amb el que disposa l'article 46 de la Llei 29/98, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.  
València, 24 de febrer de 2006  
La consellera de Benestar Social  
ALICIA DE MIGUEL GARCÍA  
ANNEX III  
MODEL DE CONTRACTE ASSISTENCIAL DE PLAÇA RESIDENCIAL ADHERIDA AL PROGRAMA DE BO D'ATENCIÓ A PERSONES AMB DISCAPACITAT O AMB MALALTIA MENTAL CRÒNICA (BONAD)  
Reunits:  
D'una part, el/la Sr/Sra ........., amb DNI núm............., titular del centre residencial (denominació), siti a (localitat), inscrita en el Registre de Centres d'Acció Social de la Comunitat Valenciana amb el núm. .........  
D'una altra part, el/la Sr/Sra........., de ... anys d'edat, amb DNI núm............. i amb domicili a (localitat i domicili).  
En representació legal de l'usuari actua el/la Sr/Sra ........., amb DNI núm............. i amb domicili a (localitat i domicili), com a ............  
Les dos parts es reconeixen capacitat legal per a contractar i obligar-se, i manifesten:  
1r Que la Residència de Discapacitats (o Centre Específic de Malalts Mentals o Residència per a persones majors dependents) .............. (denominació) disposa d'un mòdul específic per a persones amb discapacitat ......... (física, psíquica o malalts mentals crònics) adherit al sistema del BONAD, que es troba autoritzat per la resolució de la Conselleria de Benestar Social, de data ........  
2n Que el/la Sr/Sra ....................., amb DNI núm............., té reconeguda una ajuda del BONAD corresponent al nivell assistencial ..... (I, II, III o IV), sent la quantia mensual concedida per la Conselleria: ... €/mes, per resolució del director general d'Integració Social de Discapacitats de la Conselleria de Benestar Social, de data ...........  
3r Que l'usuari desitja lliurement i voluntàriament (o amb autorització judicial d'internament dictada per la interlocutòria del Jutjat de Primera Instància núm. ..., de la localitat de .........., de data .......) ingressar en este centre residencial (o mòdul específic) en data ......  
Així mateix, declara personalment (o el seu tutor.........), conéixer i acceptar el reglament de règim interior (o normes de convivència, potestativament, en cas de mòduls específics) pel qual es regula este centre residencial (o mòdul específic), còpia del qual se li entrega en este acte.  
4t Que ambdós parts coneixen i accepten el que disposa l'orde corresponent de la Conselleria de Benestar Social per la qual es regulen i es convoquen ajudes per a finançar estades en centres residencials per mitjà del sistema de Bo d'atenció a les persones amb discapacitat i malalts mentals crònics . BONAD.  
Per tot això, acorden subscriure el present contracte assistencial regulador del règim de l'estada i les obligacions recíproques, d'acord amb les clàusules següents:  
Primera. Objecte  
La Residència de Discapacitats (o Centre Específic de Malalts Mentals o Residència per a persones majors dependents) ..... (denominació) prestarà a l'usuari els servicis d'atenció integral, personal, continuada i multidisciplinària, que correspon a una residència per a ......(persones amb discapacitat o amb malaltia mental crònica), d'acord amb les prestacions i el nivell de qualitat establit reglamentàriament per a este tipus de centres en la normativa vigent en matèria d'acció social a la Comunitat Valenciana.  
Segona. Prestació del servici  
El centre es compromet a facilitar les prestacions bàsiques que corresponen al règim residencial, així com les atencions que requerisca l'usuari, d'acord amb el nivell assistencial que té reconegut i les prescripcions facultatives que s'establisquen per a l'atenció de les seues necessitats específiques, així com els servicis d'orientació familiar i activitats culturals, recreatives, d'oci i temps lliure, que amb caràcter general i complementari s'establisquen.  
Tercera. Preu i aportació de l'usuari  
El centre podrà percebre com a contraprestació de la totalitat dels servicis prestats indicats en la clàusula anterior la quantia màxima de ..... €/mes fixada, en l'orde de la Conselleria de Benestar Social, per a les estades en places adherides del nivell assistencial .... (I, II, III o IV), la qual es mantindrà i no podrà ser modificada durant l'any en curs, excepte en allò que s'ha disposat per als supòsits de plaça reservada en l'esmentada orde.  
Amb este escrit, l'usuari es compromet a aportar la quantitat de ... €/mes, contra la presentació del corresponent rebut i factura mensual, per mitjà de domiciliació bancària en el compte núm. ........ o entitat bancària, que l'usuari, si és el cas, designe.  
La Conselleria de Benestar Social es farà càrrec de la diferència entre la quantia màxima per plaça ocupada o reservada i l'aportació que correspon a l'usuari, contra presentació de la corresponent factura mensual i relació d'usuaris amb ajudes del centre, d'acord amb allò que s'ha estipulat en la normativa que regula les ajudes per a finançar la seua estada per mitjà del sistema del BONAD.  
Quarta. Drets i deures de l'usuari  
El centre s'obliga a respectar els drets dels usuaris, d'acord amb el que establixen els articles 40 i 41 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV núm. 4.479, d'11-04-2003), la normativa reglamentària que regix el règim d'estades del BONAD i el reglament de règim interior (normes de convivència, potestativament en cas de mòduls específics) autoritzat.  
Quant als deures i a els obligacions de l'usuaris, hauran de complir el que disposen les esmentades normes i abonar l'import de les liquidacions corresponents a la seua estada, d'acord amb les condicions estipulades en el present contracte, així com observar i complir el reglament de règim intern o les normes generals de convivència i de respecte als drets de la resta d'usuaris, d'acord amb el que disposa l'article 42 de la Llei 11/2003, de 10 d'abril, de la Generalitat, i la normativa d'aplicació.  
Quinta. Vigència  
El contracte d'assistència i atenció residencial s'establix des de ..... (data), data en la qual ingressarà l'usuari fins que el mateix renuncie voluntàriament   
L'ingrés o internament de l'usuari en un establiment hospitalari, així com durant períodes de permisos i vacacions pel termini que s'establisca en el reglament de règim interior, no comportarà la pèrdua de vigència ni suspensió del present contracte, mantenint l'usuari el dret al gaudi de la plaça reservada.  
Sexta. Modificació de la situació econòmica i personal de l'usuari  
Si per resolució es modificara l'import de l'ajuda concedida a l'usuari, la seua aportació i, per consegüent, la de la Generalitat quedarà modificada. La modificació produirà efectes des de la vigència de la resolució dictada per l'òrgan competent.  
Sèptima. Rescissió del contracte  
Seran causa d'extinció del contracte assistencial:  
a) La renúncia expressa o baixa voluntària de l'usuari, sense necessitat d'expressió de causa, sempre que es comunique al centre amb un termini de preavís mínim de cinc dies.   
b) La modificació de la modalitat de concessió d'ajuda a l'usuari, d'acord amb el grau de minusvalidesa i les circumstàncies sobrevingudes, que comporten un grau major de dependència funcional, que comporten un nivell assistencial superior, sense que hi haja places adherides d'este nivell assistencial en el centre en què es trobe ingressat.  
c) La modificació de la modalitat de concessió d'ajuda a l'usuari i el trasllat voluntari a una residència per a persones majors dependents, com a conseqüència del compliment de l'edat de 65 anys.  
d) La pèrdua de la condició de centre adherit dictada per resolució del director general d'Integració Social de Discapacitats, en els supòsits establits reglamentàriament.  
I perquè així conste, es firma en tres exemplars i amb un sol efecte a .... (localitat i data).  
El titular o representant de l'entitat titular  
L'usuari  
El representant legal de l'usuari  
ANNEX IV  
REQUISITS I CONDICIONS COMUNES A TOTS ELS CENTRES RESIDENCIALS I MÒDULS ESPECÍFICS ADHERITS AL BONAD.  
A) Tipologia i règim de funcionament.  
1. D'acord amb el que establix esta orde, com a resultat del procediment d'adhesió, els centres residencials o mòduls específics amb places adherides al BONAD podran ser:  
. Residència de discapacitats físics.  
. Mòdul específic per a persones amb discapacitat física en residència per a persones majors.  
. Residència de discapacitats psíquics.  
. Mòdul específic per a persones amb discapacitat psíquica en residència per a persones majors.  
. Centre específic de malalts mentals crònics (CEEM).  
. Mòdul específic per a malalts mentals crònics en residència per a persones majors.  
2. Sense perjuí del que establix esta tipologia general, els centres o mòduls específics adherits a este sistema es trobaran lligats a un únic i determinat nivell assistencial, d'entre els quatre nivells assistencials fixats en l'orde de la Conselleria de Benestar Social, per la qual es regulen les ajudes per a finançar estades en centres residencials a través del programa del Bo d'atenció (BONAD), amb vista a les característiques, el tipus de discapacitat, el grau de minusvalidesa i la situació de dependència funcional dels usuaris.   
Per a un adequat funcionament del sistema, s'establixen les següents regles bàsiques:  
. Els centres o mòduls autoritzats per al nivell assistencial I i II no podran acollir, en cap cas, usuaris de la resta de nivells assistencials.  
. Els centres o mòduls autoritzats per al nivell assistencial III podran acollir usuaris del nivell assistencial per al qual es troben autoritzats, així com del nivell II.   
. Els centres o mòduls autoritzats per al nivell assistencial IV podran acollir usuaris del nivell assistencial per al qual es troben autoritzats, així com dels nivells inferiors III i II.   
B) Pla funcional del centre o mòdul específic.  
Els centres o mòduls específics hauran de complir els requisits generals que s'establixen per a les residències de discapacitats i centres específics per a malalts mentals crònics (CEEM), en l'Orde de 9 d'abril de 1990, de la Conselleria de Treball i Seguretat Social, sobre Registre, Acreditació i Autorització de Centres de Servicis Socials (DOGV núm. 1.291, de 24-4-1990) i en l'Orde de la Conselleria de Treball i Assumptes Socials, de 3 de febrer de 1997, per la qual es modifica l'Orde de 9 d'abril de 1990 sobre Registre, Autorització i Acreditació dels Servicis Socials, a fi d'atendre els nous servicis que es prestaran a malalts mentals crònics a la Comunitat Valenciana (en la seua redacció, que figura com a Correcció d'errors, publicada en el DOGV núm. 2.937, de 24-2-1997), a més dels requisits específics que s'establisquen en la present Orde.  
A. Cartera de servicis.  
Els centres i mòduls autoritzats disposaran d'una cartera de servicis, que contindrà les dades identificatives, la tipologia del centre o mòdul específic, el nombre de places amb què està adherit al BONAD, la tipologia d'usuaris i la modalitat de nivell assistencial.  
Així mateix, arreplegarà els servicis que presta amb caràcter general i els servicis socials específics que proporciona als usuaris, les vies de participació d'estos en la programació i el funcionament de les activitats que els afecten i els compromisos i sistemes de qualitat, havent de garantir, en tot cas,:  
A. La implantació d'un sistema modular que, pel seu nombre de places i estudiada distribució interior i dimensions espacials, facilite l'atenció individualitzada, un tracte personalitzat i un ambient de convivència el més familiar i funcional possible.  
B. Existència d'àrees i espais adequats amb tots els equipaments que afavorisquen la millora en la qualitat de vida dels usuaris, tenint en compte les seues característiques i necessitats específiques.  
C. Dotació de servicis i equipaments que augmenten el benestar personal dels usuaris.  
D. Formació específica del personal d'atenció directa.  
E. Assistència integral amb caràcter individualitzat, d'acord amb el programa d'actuació elaborat per a cada usuari per l'equip multiprofessional d'atenció.  
F. Elaboració i posada en pràctica de programes dinàmics i participatius de convivència, que prevegen activitats d'oci i de relació amb la comunitat i l'entorn social i que servisquen per a fomentar la seua integració i les seues relacions interpersonals.  
G. Dotació d'un sistema que garantisca la gestió i resposta àgil a les demandes dels usuaris i l'avaluació del grau de satisfacció d'estos en el mateix centre.  
H. Participació i col·laboració del centre en el sistema d'arreplegada i processament de la informació que, si escau, li siga requerida.  
I. Compliment dels objectius específics que assenyale la Conselleria de Benestar Social en matèria d'atenció a les persones amb discapacitat o amb malaltia mental crònica en centres residencials.  
B. Reglament de règim interior del centre i normes de convivència pròpies del mòdul específic.  
Els centres i mòduls autoritzats hauran de comptar amb un reglament de règim interior. En este ha de quedar garantit que el règim de vida dels usuaris s'establisca d'acord amb criteris oberts i de plena llibertat, sense més limitacions que les degudes a exigències de naturalesa higienicosanitàries i de respecte a la bona convivència i l'adequat funcionament dels servicis i prestacions, així com de protecció física i psíquica i de seguretat, en el cas de malalts mentals crònics.  
Es donarà un règim obert de visites, de tal manera que els residents puguen rebre els seus familiars i amics en tot moment, conjugant les esmentades visites amb l'horari d'activitats i de descans. Així mateix, el centre informarà les famílies corresponents de la situació i evolució dels residents.  
Caldrà tindre present en el reglament de règim interior del centre o normes de convivència pròpies, en el supòsit d'autorització de mòduls específics en residències de persones majors, els drets i les obligacions bàsiques de les persones amb discapacitat usuàries de residència, conforme s'establix en els articles 40, 41 i 42 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
C) Equipament  
Respecte a l'equipament, tots els centres i mòduls hauran de comptar amb un equipament de mobiliari i efectes complet per al seu funcionament, dotació de material d'infermeria, material d'esterilització.  
Els centres i mòduls específics per a persones amb discapacitat física, a més, hauran de disposar de llits articulats amb baranes de seguretat i matalafs antiescares, ajudes tècniques i equipament de transferència i transport.   
Amb independència del nivell assistencial, caldrà tindre en compte tot tipus de trastorns secundaris o associats de les persones amb discapacitat o amb malaltia mental crònica, comptant a este efecte amb el material i l'equipament necessari.  
D) Projecte terapèutic.  
A. Principis bàsics  
Com a principis bàsics que han de guiar tota intervenció i projecte terapèutic, s'establix:  
1. Les persones amb discapacitat o amb malaltia mental crònica tenen els mateixos drets i les mateixes necessitats de tota persona, i en particular el dret al benestar físic i psíquic, que comporta el dret a rebre les adequades cures terapèutiques.  
2. La qualitat de vida d'estes persones depén, en gran manera, de la capacitat de pal·liar i disminuir els efectes dels dèficits secundaris i associats, per la qual cosa tota intervenció ha d'abordar la seua interrelació.  
3. L'atenció individualitzada ha de ser d'acord amb les necessitats específiques de cada persona i haurà esta de ser global, específica i individualitzada, de manera que responga a les seues capacitats i potencialitats.  
4. La intervenció ha de ser duta a terme per mitjà d'un tractament i equip multidisciplinari, que ha d'agrupar professionals de l'àrea social, de la psicologia i de la salut.  
5. El tractament, d'altra banda, ha de ser dinàmic, en el sentit que ha de revisar-se periòdicament.  
B. Prestacions bàsiques.  
Constituïxen les prestacions bàsiques del centre residencial o mòdul específic el conjunt d'actuacions destinades a proporcionar als usuaris una assistència integral, que cobrisca totes les seues necessitats en matèria d'allotjament, alimentació, neteja i manteniment de roba, rehabilitació i promoció de l'autonomia personal, assistència social, atencions especials, teràpia ocupacional i suport psicològic, atenent a les seues característiques específiques.  
L'alimentació serà adequada a les necessitats dels usuaris. Els menús estaran elaborats i supervisats per un metge que garantirà la seua salubritat, el seu aport proteic i vitamínic, i vigilarà perquè la nutrició siga equilibrada.  
Es fomentarà tot tipus d'activitats de convivència i cooperació social.  
Amb caràcter complementari es desenrotllaran:  
. Activitats de promoció de la salut  
. Activitats culturals i recreatives  
. Orientació familiar  
E) Direcció i coordinació.  
Les residències de discapacitats i els centres específics per a malalts mentals crònics (CEEM) hauran de comptar amb un director (titulat superior).   
En el cas de mòduls específics per a persones amb discapacitat o amb malaltia mental crònica en residència per a persones majors, el director de la residència exercirà les seues funcions sobre el mòdul específic, a través d'un subdirector/coordinador, amb titulació universitària superior, amb facultats delegades del director de la residència, a fi de coordinar l'equip professional propi del mòdul.  
ANNEX V  
REQUISITS PER A L'ESTABLIMENT DE CENTRES ESPECÍFICS (CEEM) I MÒDULS ESPECÍFICS DE MALALTS MENTALS (NIVELL ASSISTENCIAL I)   
El nivell assistencial I està indicat per a una adequada atenció a les persones amb malaltia mental crònica, que necessiten assistència i suport psicosocial per a mantindre el seu tractament, rehabilitació i reinserció social.  
A. Definició del recurs, com a unitat residencial destinada a servir d'allotjament, atenció, suport personal i social a persones amb malaltia mental crònica amb alt grau d'afectació que necessiten una atenció integral, continuada, personal i multidisciplinària, que no pot ser duta a terme al seu medi familiar pels seus condicionaments personals o familiars.  
La seua finalitat és oferir l'assistència social complementària per a la promoció i millora de la salut mental, així com la rehabilitació i integració social dels usuaris, garantint l'adequada coordinació dels servicis socials amb els servicis de salut mental i d'atenció psiquiàtrica del sistema sanitari, amb les obligacions generals de:  
. Coordinació amb la xarxa sanitària de salut mental per a garantir que l'usuari reba el tractament i l'atenció psiquiàtrica.  
. Vigilància, seguiment i atenció per mitjà de tractaments pautats del comportament dels usuaris, en especial en aquells aspectes relacionats amb el tractament prescrit per a la seua malaltia, a fi de regularitzar, previndre i, si és el cas, detectar amb la màxima rapidesa una possible reagudització de processos crònics.  
. Coordinació amb la resta de servicis comunitaris: de servicis socials, educatius, formatius o laborals per a garantir l'accés de l'usuari als recursos socials de la comunitat  
B. Prestacions específiques  
. Atenció individual i seguiment del tractament psiquiàtric i farmacològic.  
. Atenció sanitària d'infermeria i vigilància mèdica de patologies lleus.  
. Suport psicosocial.  
. Activitats de psicoeducació (entrenament en habilitats d'autoatenció i habilitats socials) i d'estils de vida saludable.  
A) Condicions materials i funcionals.  
Les condicions materials i funcionals exigides per a este nivell assistencial són les establides en l'annex 4 i 9, amb les singularitats següents:   
A. Capacitat.  
Els centres específics per a malalts mentals crònics hauran de funcionar en estructura modular. El nombre de places d'usuaris d'estos centres i de mòduls específics per a malalts mentals en residències per a persones majors, no podrà ser inferior a 25 (excepcionalment podran autoritzar-se amb un mínim de 15 places) ni superior a 40.  
B. Plantilla.  
1. La plantilla de personal d'atenció directa del centre o mòdul específic per a malalts mentals crònics per a una capacitat de 40 places estarà formada, com a mínim, per:  
Un director (preferentment psiquiatra, neuròleg o psicòleg)  
Un metge general (a mitja jornada)  
Un psicòleg  
Cinc ATS/DUE  
Un treballador social  
Un terapeuta ocupacional  
Dotze educadors  
Cinc zeladors (encarregats de vigilància i labors de contenció)  
S'establix una ràtio de personal d'atenció directa de 0,66 per plaça.  
2. La ràtio de personal de servicis generals i atenció indirecta (gestió, neteja, bugaderia, manteniment i cuina) serà 0,26 per plaça.  
C. Equipament i condicions funcionals.  
El recurs a la sala d'aïllament només podrà ser ordenat pel director o subdirector, o persona que el substituïsca en cas d'absència, en els supòsits previstos en un protocol d'actuació, que s'unirà al reglament de règim interior del centre o normes de convivència (en cas de mòdul específic) i serà conegut pels usuaris i els seus familiars.  
B) Projecte terapèutic.  
En el supòsit de mòduls específics en residències de persones majors, s'exigirà com a documentació complementària per a l'autorització d'estos mòduls, la presentació d'un projecte terapèutic específic d'atenció a persones amb malaltia mental crònica, subscrit pel responsable de l'entitat titular del centre, que haurà d'arreplegar, si més no, els aspectes següents:  
1. Definició del recurs.  
2. Objectius generals.  
3. Objectius específics.  
4. Programes d'intervenció:  
. A l'arribada del pacient al centre, s'elaborarà a cada pacient un Programa Individualitzat de Rehabilitació (PIR).  
. Programa d'activitats de la vida diària.  
. Programa d'ús de recursos socials (maneig de diners, maneig de mitjans de transport, capacitat de resoldre tràmits burocràtics).  
. Programa de consciència de la malaltia.  
. Programa d'integració en l'entorn.  
. Programa del sistema familiar com a xarxa de suport (identificació de l'estrés generat, estratègies d'enfrontament de conflictes).  
. Programa d'interacció comunitària.  
. Programa de suport a la formació acadèmica i inserció sociolaboral.  
. Programa de perfil cognitiu (estudi de les funcions superiors: comprensió, atenció, memòria mediata i immediata, intel·ligència verbal).  
5. Perfil dels usuaris.  
6. Sistema d'avaluació que inclourà metodologia i instruments que calga utilitzar per a esta. El dit sistema tindrà caràcter anual.  
7. Activitats relacionades amb les tasques domèstiques i de funcionament quotidià.  
8. Recursos humans.  
9. Recursos materials.   
C) DIRECCIÓ I COORDINACIÓ.  
Els centres específics per a malalts mentals crònics (CEEM) hauran de comptar amb un director (titulat superior).   
En el cas de mòduls específics per a malalts mentals crònics en residència per a persones majors, el director de la residència exercirà les seues funcions sobre el mòdul específic, a través d'un subdirector/coordinador, amb titulació universitària superior (preferentment psiquiatra, neuròleg o psicòleg), amb facultats delegades del director de la residència, a fi d'elaborar el programa individualitzat de rehabilitació (PIR) i coordinar l'equip professional propi del mòdul.  
ANNEX VI  
REQUISITS PER A L'ESTABLIMENT DE CENTRES I MÒDULS ESPECÍFICS PER A PERSONES AMB DISCAPACITAT FÍSICA I/O PSÍQUICA (NIVELL ASSISTENCIAL II).  
El nivell assistencial II està especialment indicat per a una adequada atenció de persones amb discapacitat física i/o psíquica amb dependència moderada, que necessiten ajudes per a realitzar determinades activitats bàsiques de la vida diària.  
A. Definició del recurs, com a unitat residencial destinada a servir de vivenda estable i comuna a persones amb discapacitat física o psíquica que necessiten una atenció integral, continuada, personal i multidisciplinària, que no pot ser duta a terme en el seu medi familiar pels seus condicionaments personals o familiars.  
La seua finalitat és oferir l'assistència completa en totes les activitats quotidianes i l'assistència bàsica orientada a l'atenció i màxima recuperació possible de les capacitats dels usuaris.  
B. Prestacions específiques  
. Atenció individual i tractament especialitzat.  
. Atenció sanitària d'infermeria i vigilància mèdica de patologies lleus.  
. Activitats de mobilització, manteniment i/o rehabilitació física.  
. Activitats ocupacionals i teràpia ocupacional.  
. Suport psicosocial.  
A) Condicions materials i funcionals.  
Les condicions materials i funcionals exigides per a este nivell assistencial són les establides en l'annex 4 i 9, amb les singularitats següents:   
A. Capacitat.  
El nombre de places d'usuaris d'estos mòduls no podrà ser inferior a 25 ni superior a 40.  
B. Plantilla.  
1. La plantilla d'atenció directa dels centres i mòduls específics del nivell assistencial II per a una capacitat de 40 places estarà formada com a mínim per:  
Un director o subdirector (preferentment metge o psicòleg)  
0,5 metge general   
1 ATS/DUE.  
1 fisioterapeuta   
0,5 terapeuta ocupacional   
3 educadors   
18 cuidadors  
S'establix una ràtio de personal d'atenció directa de 0,63 per plaça.  
2. La ràtio de personal de servicis generals i d'atenció indirecta (gestió, neteja, bugaderia, manteniment i cuina) serà 0,26 per plaça.  
B) Projecte terapèutic.  
En el supòsit de mòduls específics en residències de persones majors, s'exigirà com a documentació complementària per a l'autorització d'estos mòduls, la presentació d'un projecte terapèutic específic d'atenció a persones amb discapacitat física o psíquica (amb nivell de dependència moderada).   
El projecte terapèutic haurà d'estar definit per a l'atenció singularitzada i personalitzada d'un col·lectiu específic (bé siguen discapacitats físics o psíquics), sense que es permeta, per tant, diferents tipologies d'usuaris en un mateix mòdul específic.  
El projecte haurà d'estar subscrit pel responsable de l'entitat titular del centre, que haurà d'arreplegar, si més no, els aspectes següents:  
1. Definició del recurs.  
2. Objectius, que inclouran facilitar als usuaris:  
a) L'allotjament.  
b) La manutenció.  
c) L'atenció sanitària.  
d) L'endreça i la higiene personal.  
e) Cures físiques.   
f) Atencions afectives per a aconseguir el seu benestar.  
g) Desenrotllament màxim de les seues destreses i capacitats individuals.  
3. Programes d'intervenció  
L'elaboració dels programes i la realització dels tractaments han d'entendre's d'una manera integral i personalitzada. L'equip de professionals ha d'actuar interdisciplinàriament.   
En els programes hauran de constar detallades les següents àrees especialitzades d'intervenció:  
3.1. Àrea psicològica:  
a) Dictamen tecnic facultatiu. Valoració de les destreses de les activitats de la vida diària, de la capacitat de relació social, així com de les alteracions de conducta o trastorns de personalitat.  
b) Seguiment del període d'adaptació i observació de l'usuari a la residència.  
c) Seguiment i revisió dels programes d'habilitació personal i social.  
3.2. Àrea de salut:  
a) Programació de la salut i la prevenció i tractament de les malalties agudes i cròniques dels usuaris.  
b) Realització de les cures i administració de medicaments necessaris.  
c) Control de l'alimentació i nutrició de l'usuari.  
d) Tractament de fisioteràpia.  
3.3. Àrea d'habilitació:  
a) Desenrotllament d'habilitats.  
b) Adquisició d'hàbits i aprenentatges ocupacionals.  
c) Afavorir la capacitat d'atenció i concentració en les tasques.  
d) Suport a la formació acadèmica i a la inserció sociolaboral.  
4. Perfil dels usuaris.  
5. Sistema d'avaluació que inclourà metodologia i instruments d'avaluació. Este sistema tindrà caràcter semestral.  
6.Recursos humans.  
7. Recursos materials.  
ANNEX VII  
REQUISITS PER A L'ESTABLIMENT DE CENTRES I MÒDULS ESPECÍFICS PER A PERSONES AMB DISCAPACITAT FÍSICA I/O PSÍQUICA (NIVELL ASSISTENCIAL III).  
El nivell assistencial III està especialment indicat per a una adequada atenció de persones amb discapacitat amb dependència severa, que necessiten suport generalitzat per a realitzar les activitats bàsiques de la vida diària, diverses vegades al dia, per la qual cosa requerixen la presència o l'assistència d'un cuidador.  
A) Condicions materials i funcionals.  
Les condicions materials i funcionals exigides per a este nivell assistencial són les establides en l'annex 4 i 9, amb les singularitats següents:   
A. Capacitat  
El nombre de places d'usuaris d'estos mòduls no podrà ser inferior a 25 ni superior a 40. Excepcionalment, en el supòsit de mòduls destinats a persones amb discapacitat física, podrà ser com a mínim de 15 places.  
B. Plantilla.  
1. La plantilla dels centres o mòduls específics de 40 places del nivell assistencial III estarà formada com a mínim per:  
Un director o subdirector (preferentment metge o psicòleg)  
0,5 metge general   
1ATS/DUE.  
1 fisioterapeuta  
1 terapeuta ocupacional  
24 cuidadors  
S'establix una ràtio de personal d'atenció directa de 0,71 per plaça.  
2. La ràtio de personal de servicis generals i d'atenció indirecta (gestió, neteja, bugaderia, manteniment i cuina) serà 0,26 per plaça.  
B) Projecte terapèutic.  
En el supòsit de mòduls específics en residències de persones majors, s'exigirà, com a documentació complementària per a l'autorització d'estos, la presentació d'un projecte terapèutic d'atenció a persones amb greu discapacitat física i/o psíquica (amb nivell de gran dependència), definit per a l'atenció singularitzada d'un o altre col·lectiu (físics o psíquics), que desenrotllarà els principis i diferents aspectes indicats en els annexos 4 i 6. Adaptats a les característiques dels usuaris del nivell III.  
El projecte haurà d'estar subscrit pel responsable de l'entitat titular del centre, que haurà d'arreplegar, si més no, els aspectes següents:  
1. Definició del recurs.  
2. Objectius, que inclouran facilitar als usuaris:  
a) L'allotjament.  
b) La manutenció.  
c) L'atenció sanitària.  
d) L'endreça i la higiene personal.  
e) Cures físiques.   
f) Atencions afectives per a aconseguir el seu benestar.  
g) Desenrotllament màxim de les seues destreses i capacitats individuals.  
3. Programes d'intervenció.  
L'elaboració dels programes i la realització dels tractaments han d'entendre's d'una manera integral i personalitzada. L'equip de professionals ha d'actuar interdisciplinàriament.  
En els programes hauran de constar detallades les següents àrees especialitzades d'intervenció:  
3.1. Àrea psicològica:  
a) Dictamen tècnic facultatiu. Valoració de les destreses de les activitats de la vida diària, de la capacitat de relació social, així com de les alteracions de conducta o trastorns de personalitat.  
b) Seguiment del període d'adaptació i observació de l'usuari a la residència.  
c) Seguiment i revisió dels programes d'habilitació personal i social.  
3.2. Àrea de salut:  
a) Programació de la salut i la prevenció i tractament de les malalties agudes i cròniques dels usuaris.  
b) Realització de les cures i administració de medicaments necessaris.  
c) Control de l'alimentació i nutrició de l'usuari.  
d) Tractament de fisioteràpia.  
3.3. Àrea d'habilitació:  
a) Desenrotllament d'habilitats.  
b) Adquisició d'hàbits i aprenentatges ocupacionals.  
c) Afavorir la capacitat d'atenció i concentració en les tasques.  
d) En el cas de les persones amb discapacitat física es prestarà suport a la formació acadèmica i a la inserció sociolaboral.  
4. Perfil dels usuaris.  
5. Sistema d'avaluació que inclourà metodologia i instruments d'avaluació. Este sistema tindrà caràcter semestral.  
6.Recursos humans.  
7. Recursos materials.  
ANNEX VIII  
REQUISITS PER A L'ESTABLIMENT DE CENTRES I MÒDULS ESPECÍFICS PER A PERSONES AMB DISCAPACITAT FÍSICA I/O PSÍQUICA (NIVELL ASSISTENCIAL IV)  
El nivell assistencial IV està especialment indicat per a una adequada atenció de persones amb discapacitat amb gran dependència, amb necessitat de suport generalitzat per a realitzar les activitats bàsiques de la vida diària, per la seua pèrdua total d'autonomia física i/o psíquica, per la qual cosa requerixen la presència permanent d'un cuidador.  
A) Condicions materials i funcionals.  
Les condicions materials i funcionals exigides per a este nivell assistencial són les establides en l'annex 4 i 9, amb les singularitats següents:   
A. Capacitat  
El nombre de places d'usuaris d'estos mòduls no podrà ser inferior a 25 ni superior a 40. Excepcionalment, en el supòsit de mòduls destinats a persones amb discapacitat física, podrà ser de 15 places.  
B. Plantilla  
1. La plantilla dels centres o mòduls específics de 40 places del nivell assistencial IV estarà formada com a mínim per:  
Un director o subdirector (preferentment metge o psicòleg)  
0,5 metge general   
1,5 ATS/DUE.  
2 fisioterapeutes  
2 terapeutes ocupacionals  
27 cuidadors  
En el supòsit de persones amb discapacitat física que presenten disfuncions de comportament haurà de garantir-s'hi l'assistència psicològica.  
En el supòsit de persones amb discapacitat psíquica, el dèficit intel·lectual o deteriorament cognitiu de les quals, presente patologies associades a nivell de comportament el director haurà de ser psicòleg.  
S'establix una ràtio de personal d'atenció directa de 0,85 per plaça.  
2. La ràtio de personal de servicis generals i d'atenció indirecta (gestió, neteja, bugaderia, manteniment i cuina) serà 0,26 per plaça.  
B) Projecte terapèutic.  
En el supòsit de mòduls específics en residències de persones majors, s'exigirà, com a documentació complementària per a l'autorització d'estos, la presentació d'un projecte terapèutic d'atenció a persones amb greu discapacitat física i/o psíquica (amb nivell de gran dependència), definit per a l'atenció singularitzada d'un o d'altre col·lectiu (físics o psíquics), que desenrotllarà els principis i diferents aspectes indicats en els annexos 4 i 6 adaptats a les característiques dels usuaris del nivell IV.  
El projecte haurà d'estar subscrit pel responsable de l'entitat titular del centre, que haurà d'arreplegar, si més no, els aspectes següents:  
1. Definició del recurs.  
2. Objectius, que inclouran facilitar als usuaris:  
a) L'allotjament.  
b) La manutenció.  
c) L'atenció sanitària.  
d) L'endreça i la higiene personal.  
e) Cures físiques.   
f) Atencions afectives per a aconseguir el seu benestar.  
g) Desenrotllament màxim de les seues destreses i capacitats individuals.  
3. Programes d'intervenció.  
L'elaboració dels programes i la realització dels tractaments ha d'entendre's d'una manera integral i personalitzada. L'equip de professionals ha d'actuar interdisciplinàriament.  
En els programes hauran de constar detallades les següents àrees especialitzades d'intervenció:  
3.1. Àrea psicològica:  
a) Dictamen tècnic facultatiu. Valoració de les destreses de les activitats de la vida diària, de la capacitat de relació social, així com de les alteracions de conducta o trastorns de personalitat.  
b) Seguiment del període d'adaptació i observació de l'usuari a la residència.  
c) Seguiment i revisió dels programes d'habilitació personal i social.  
3.2. Àrea de salut:  
a) Programació de la salut i la prevenció i tractament de les malalties agudes i cròniques dels usuaris.  
b) Realització de les cures i administració de medicaments necessaris.  
c) Control de l'alimentació i nutrició de l'usuari.  
d) Tractament de fisioteràpia.  
3.3. Àrea d'habilitació  
a) Desenrotllament d'habilitats  
b) Adquisició d'hàbits i aprenentatges ocupacionals.  
c) Afavorir la capacitat d'atenció i concentració en les tasques.  
d) En el cas de les persones amb discapacitat física es prestarà suport a la formació acadèmica i inserció sociolaboral.  
4. Perfil dels usuaris.  
5. Sistema d'avaluació que inclourà metodologia i instruments d'avaluació. El dit sistema tindrà caràcter semestral.  
6.Recursos humans.  
7. Recursos materials.  
ANNEX IX  
CONDICIONS MATERIALS DELS CENTRES I MÒDULS ESPECÍFICS   
A) Estructura i programa funcional   
Les residències de discapacitats, centres específics per a malalts mentals crònics (CEEM) i els mòduls específics destinats per a persones amb discapacitat física, psíquica i/o malaltia mental crònica en residències de persones majors dependents, disposaran de les següents àrees o zones, per mòdul de 40 places:  
1. Àrea de servicis.  
Inclou els espais destinats a servicis generals inherents a tota residència:  
Accés general/recepció.  
Cuina  
Magatzem d'aliments  
Magatzem de neteja i manteniment  
Bugaderia i planxa  
Vestidors de personal  
Menjador  
Lavabos/WC en zones comunes  
Zona enjardinada  
Aparcament  
En centres de tipologia mixta (amb mòduls específics per a persones amb discapacitat física, psíquica o malaltia mental crònica en residències per a persona majors), podran ser compartides les següents zones i espais comuns: accés general/recepció, cuina, magatzem d'aliments, magatzem de neteja i manteniment, bugaderia i planxa, vestidors de personal, així com zona enjardinada i aparcament, si és el cas. En el cas que dispose d'estos últims, seran també compartits i disposaran de reserva de places d'estacionament per a vehicles que transporten persones amb mobilitat reduïda.  
Els espais a dalt indicats hauran d'estar dimensionats d'acord amb la superfície mínima o ràtios establits en la normativa vigent. Si hi ha uns quants mòduls específics integrats dins d'un mateix centre, estes dimensions hauran de ser, en tot cas, adequades per a garantir amb amplitud l'adequat funcionament i la cobertura dels servicis del centre.  
En els centres de tipologia mixta, es disposarà d'un vestíbul comunicat amb l'escala i els ascensors, que funcionarà com a àrea de recepció del mòdul específic, i d'una sala de visites.  
D'acord amb el programa funcional, l'àrea de servicis propis en centres i mòduls específics estarà constituïda per:  
Menjador: d'1,5 m²/usuari (3 m² en centres i mòduls per a persones amb discapacitat física).  
Lavabos/WC en zones comunes:   
. 2 banys per al personal (1 adaptat).  
. 1 bany adaptat per cada 10 usuaris.  
Vestíbul-recepció (amb punt de control i mostrador d'informació al públic adaptat): de 15 a 20 m², si és el cas.  
Sala de visites: de 15 a 20 m², si és el cas.  
2. Àrea de descans.  
Nivell I   
Les habitacions seran individuals o dobles. El percentatge de les primeres respecte al total de places no serà inferior al 25%.  
Disposaran de lavabo, en un percentatge mínim d'un lavabo per cada 4 usuaris.  
Nivell II  
En centres i mòduls per a persones amb discapacitat física, totes les habitacions seran individuals amb lavabo adaptat.   
En centres i mòduls per a persones amb discapacitat psíquica, les habitacions seran individuals o dobles. El percentatge de les primeres respecte al total de places no serà inferior al 25%. Disposaran de lavabo incorporat, que podrà ser compartit per a dos habitacions.   
Nivell III i IV  
Totes les habitacions individuals amb lavabo adaptat en el seu interior.  
3. Àrea d'activitats i de rehabilitació.  
Nivell I  
2 Sales polivalents de 30 a 40 m² cada una  
1 Espai per a aprenentatge de cuina, bugaderia i habilitats personals.  
1 Sala de descans (amb TV, vídeo, música, etc.) per cada 20 usuaris.  
Nivells II, III i IV  
2 Sales polivalents de 30 a 40 m² cada una.  
1 Sala de rehabilitació de 40 m² (en centres i mòduls per a persones amb discapacitat física).  
1 Gimnàs equipat de 80 m² (en centres i mòduls per a persones amb discapacitat psíquica).  
1 Sala de descans (amb TV, vídeo, música, etc) per cada 20 usuaris.  
4. Àrea tècnica.  
Despatx direcció.  
Despatx psicòleg.  
Despatx mèdic.  
Despatx tec. mitjà/ polivalent.  
Sala de reunions: 15m² aprox.  
Consulta d'infermeria: 10m².   
Sala d'aïllament (en centres i mòduls específics del nivell I i per a persones amb discapacitat psíquica del nivell IV).  
B) Descripció dels espais  
1. Habitacions.  
a) Condicions generals.  
Les habitacions s'agruparan per zones creades exclusivament per a este ús i les seues portes només podran donar als corredors de circulació general pertanyents a les esmentades zones i compliran a més els requisits següents:  
. Seran individuals o dobles.   
. Disposaran totes de lavabo adaptat en el seu interior, encara que es podrà admetre el lavabo compartit per a dos habitacions, amb el seu accés ubicat en un distribuïdor interior d'estes.  
. Les superfícies mínimes seran :  
a) Habitació doble: superfície mínima de 14 m², exclòs el lavabo.  
b) Habitació individual: superfície mínima de 10 m², exclòs el lavabo.  
. S'identificaran amb el número de l'habitació.  
. Els paviments seran de material fàcilment llavable i antilliscants.  
. La il·luminació permetrà la lectura i l'oci.  
. La il·luminació artificial tindrà una intensitat d'entre 100 i 200 lux. Hi haurà un llum de capçalera amb accionament a l'abast de la persona des del llit i il·luminació nocturna de 0,5 lux a nivell de sòl.  
. Tots els buits d'il·luminació natural estaran dotats de sistemes d'enfosquiment total per mitjà de persianes o sistema semblant alternatiu per a preservar la intimitat.  
. Si es construïx l'armari de paret, les seues dimensions interiors mínimes per cada usuari seran 0,7m de profunditat 1m d'amplària i 2m d'altura, i posseiran clau independent per a cada usuari.   
b) Condicions específiques en centres i mòduls específics de malalts mentals crònics (nivell assistencial I), es tindrà en compte:   
. Els fulls abatibles de les finestres a l'exterior tindran una amplària màxima de 0'20 m; si els fulls foren majors d'eixa dimensió posseiran algun mecanisme que impedisca la seua obertura en un buit major de 0'20 m mesurat horitzontalment.  
. S'evitarà la col·locació de vidres o espills que es trenquen per impacte, es col·locaran materials alternatius no fràgils o vidres de seguretat física per a persones en cas d'accidents.   
. En els lavabos d'habitacions s'instal·laran les dutxes amb ruixadores antivandàliques temporitzades.   
c) Condicions específiques en centres i mòduls específics destinats a persones amb discapacitat física (nivell assistencial II, III i IV):  
. El sistema d'obertura i enfosquiment total per mitjà de persianes o sistema semblant alternatiu serà motoritzat i amb comandament d'accionament accessible des de la capçalera dels llits.  
. Disposaran d'un sistema de crida d'urgència que permeta, des dels lavabos i els llits, la comunicació de l'usuari amb un punt de control centralitzat i la identificació del lloc de la cridada.  
2. Lavabo d'habitacions   
. Destinat a les habitacions i inclosos en estes.  
. Composició mínima: inodor, lavabo sense pedestal i dutxa   
. Dimensions mínimes: 4 m²  
. Accés per mitjà de porta de buit 0,85 abatible d'obertura en sentit cap a l'exterior o corredissa  
. Ventilació a l'exterior o forçada  
. La dutxa es construirà integrada en el paviment sense ressalts, amb una dimensió mínima de 0,9 x 0,9 m., desaigüe per mitjà d'albelló de sifó, el paviment de tot el lavabo haurà de tindre un lleuger pendent cap a l'albelló/s de dutxa, tot això es construirà amb un paviment antilliscant.  
. Disposarà d'aigua calenta procedent de la xarxa general d'aigua calenta sanitària del centre, subministrada per mitjà d'aixetes termostàtiques en lavabo i dutxa.  
. Disposarà de calefacció, per mitjà d'una derivació d'esta centralitzada per al centre, en el cas que el sistema adoptat en el centre fóra per aire condicionat, s'admetrà que els lavabos disposen d'un sistema diferent compost per focus de calor fixa, sense combustió directa ni possibilitat de cremades per contacte.   
. En les habitacions de centres o mòduls destinats a persones amb discapacitat física, el vàter disposarà de barra fixa i barra abatible per a transferència, el lavabo i la dutxa disposaran d'agafadors.  
. Compliran els paràmetres de la legislació vigent en matèria d'eliminació de barreres arquitectòniques en els edificis   
3. Lavabos de servicis comuns  
. Destinats a les zones generals dels centres.  
. Composició mínima: un inodor i un lavabo sense pedestal.  
. Accessos per mitjà de portes abatibles, en les cabines tindran sentit d'obertura cap a l'exterior, la d'accés general i les de les cabines tindran una amplària de buit de 0,85 m.  
. Ventilació a l'exterior o forçada  
. El paviment serà de material antilliscant.  
. Disposarà d'aigua calenta procedent de la xarxa general d'aigua calenta sanitària del centre, subministrada per mitjà d'aixetes termostàtiques en lavabos.  
. Disposarà de calefacció, per mitjà de derivacions de la centralitzada per al centre. En el cas que el sistema adoptat en el centre fóra per aire condicionat, s'admetrà que els lavabos disposen d'un sistema diferent compost per focus de calor fixa, sense combustió directa ni possibilitat de cremades per contacte.   
. Els inodors disposaran de barra fixa i barra abatible per a transferència, els lavabos disposaran d'agafadors.  
. Les cabines d'inodor, la zona general de lavabos i els accessos, compliran els paràmetres de la normativa en vigor sobre eliminació de barreres arquitectòniques en l'edificació.   
. Els lavabos comuns s'ubicaran de tal manera que no calga recórrer més de 30 metres, mesurats des del punt mes allunyat de qualsevol recinte d'ús general, fins a alguns dels lavabos.   
4. Bany/dutxa adaptat  
. Composició mínima: dutxa, banyera fixa o mòbil, inodor i lavabo  
. Dimensions: haurà de tindre una superfície mínima de 14m² en el cas de bany adaptat i de 12m² per a les dutxes adaptades.  
. Per tres dels quatre costats de la banyera, incloent-hi sempre els dos majors, es disposarà d'un espai lliure afegit d'1,20m d'amplària. Atés unes dimensions mínimes de la banyera de 2 x 0'8m. El mencionat espai lliure no podrà ser invadit pel recorregut de portes, aparells sanitaris, mobles, etc.  
. Si la banyera fóra fixa tindrà una altura màxima des de la seua vora superior fins al paviment de 0,90m, hi haurà buits a arran de sòl, davall la banyera d'una altura mínima de 0,20m per a aproximació de la grua   
. Els accessos seran per mitjà de portes abatibles, de dos fulls i d'una amplària lliure total d'1,20m  
. La ventilació serà a l'exterior o forçada  
. El paviment de tot el bany tindrà un lleuger pendent cap a albelló/s i estarà construït amb un material antilliscant.   
. La dutxa es construirà integrada en el paviment sense ressalts, amb material antilliscant, de dimensions mínimes de 0,9 x 0,9m i amb desaigüe per mitjà d'albelló .  
. Haurà de disposar d'aigua calenta procedent de la xarxa general d'aigua calenta sanitària del centre, subministrada per mitjà d'aixetes termostàtiques en lavabo, dutxa i banyera.  
. Estarà dotada de calefacció per mitjà d'una derivació de la centralitzada per al centre, en el cas que el sistema adoptat en el centre fóra per aire condicionat, s'admetrà que els lavabos disposen d'un sistema diferent compost per focus de calor fixa, sense combustió directa ni possibilitat de cremades per contacte.   
. El vàter disposarà de barra fixa i barra abatible per a facilitar les transferències, el lavabo d'agafadors i la dutxa de seients i agafadors.  
5. Sala de rehabilitació  
. Destinada a sala d'exercicis de rehabilitació.  
. Ha de disposar de l'espai suficient per a poder ubicar l'equipament necessari, estant en relació proporcional al volum d'activitat rehabilitadora del centre i complir una ràtio mínima de 0,8m² pel total d'usuaris.  
. Accés: per mitjà de porta amb amplària de buit mínim d'1,05m s'admeten dos fulls de 0,85 i 0.2m.   
. Disposarà de lavabo adaptat integrat en la sala o pròxim a esta.  
. El paviment serà antilliscant.  
6. Consulta mèdica o d'infermeria  
. Destinada a consulta mèdica o d'infermeria, sala de tractaments i cures.   
. Dimensions mínimes 10m², comptarà amb espai suficient per a llitera d'exploració i vitrina.   
. Accés: per mitjà de porta amb amplària de buit mínim d'1,05 m. S'admeten dos fulls de 0.825 i de 0.225 m respectivament.   
. Disposarà d'un llavamans amb post i aixeta de fàcil accionament.  
7. Sala d'aïllament  
. Espai destinat per a separar durant el temps necessari usuaris, persones amb malaltia mental crònica o amb discapacitat psíquica, que experimenten algun tipus de crisi agressiva.  
. Ubicada pròxima a la consulta d'infermeria i dins de l'àrea tècnica.  
. Dimensions mínimes: 10m².  
. Disposarà d'il·luminació natural, amb finestra dotada d'un sistema de bloqueig i vidres irrompibles.  
. Les parets estaran cobertes amb revestiment especial, que protegisca l'usuari de qualsevol autoagressió o lesió produïda per colps.  
. Dotada amb llit d'aïllament i amb cambra/es amb circuit interior per a vigilar i efectuar l'observació del comportament des de l'àrea tècnica.  
8. Despatxos polivalents  
. Destinats a psicòleg, fisioterapeuta, treballador social o altres professionals del centre.  
. Dimensions mínimes 10 m².  
9. Menjador  
. Recinte destinat exclusivament a este ús no podent alternar la seua activitat amb cap altra.  
. Estarà separat dels altres recintes per mitjà d'elements constructius permanents.  
. No podran donar al menjador portes d'altres recintes que no siguen la cuina o zones de circulació general, el menjador no pot utilitzar-se com a pas a la cuina dels aliments o per a eixida de fems des d'esta.  
10. Bugaderia  
. Caldrà diferenciar-se dos superfícies/contenidors per a emmagatzemament i eixida de roba bruta i recepció i classificació de roba neta respectivament. La roba bruta es transportarà sempre en recipients tancats o es disposarà de tremuja d'abocament a bugaderia.  
. Es cobrirà tot el procés: recepció, classificació, llavat, eixugat, planxat, repàs i classificació.  
C) Característiques generals  
1. Barreres arquitectòniques  
Tots els espais destinats a usuaris dels centres i mòduls específics a què es referix este annex seran de nivell adaptat, segons s'exigix la Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de Comunicació, en el Decret 39/2004, de 5 de març, del Consell de la Generalitat, en matèria d'accessibilitat en l'edificació de pública concurrència i en el medi urbà (DOGV núm. 4.709, de 10 de març), en l'Orde de 25 de maig del 2004, de la Conselleria d'Infraestructures i Transport, per la qual es desenrotlla el Decret 39/2004, en matèria d'accessibilitat en l'edificació de pública concurrència (DOGV núm. 4.771, de 9 de juny) i en l'Orde de 9 de juny del 2004, de la Conselleria de Territori i Vivenda, per la qual es desenrotlla el Decret 39/2004, de 4 de març, del Consell de la Generalitat, en matèria d'accessibilitat en el medi urbà (DOGV núm. 4.782, de 24/6/04)  
2. Condicions de l'edifici  
2.1. Habitabilitat  
Les plantes davall rasant no podran albergar estances destinades als usuaris.  
Les plantes de semisoterrani que apareguen com a conseqüència de l'anivellació de terrenys inclinats, podran albergar estances destinades a usuaris sempre que les seues finestres a l'exterior puguen ubicar-se com a mínim, ocupant la franja longitudinal del terç central entre forjats de l'esmentada planta.  
La cota màxima permesa destinada a usuaris serà de 15 metres (cinc plantes), mesurada entre la rasant i la part superior del paviment del forjat més alt.  
2.2. Portes   
Els recintes destinats a usuaris tindran les portes amb el full d'una amplària mínima de 0,85m. En cas de portes de dos fulls, almenys una d'estes tindrà l'amplària mínima esmentada.   
Els fulls de les portes de les habitacions en residències tindran una amplària mínima de 0,925m.   
Les ferramentes d'obertura de les portes seran per mitjà de manetes tubulars d'acabat corb, en forma de U.   
2.3. Altura lliure interior  
L'altura lliure mínima en les zones destinades a usuaris serà de 2,50 m, mesurada verticalment entre sòl i sostre de les estances, s'admet una altura lliure mínima de 2,30m en lavabos i corredors.   
2.4. Ventilació i il·luminació  
La ventilació i la il·luminació de les estances destinades a usuaris serà sempre natural i directa a l'exterior o a celobert de dimensions legalment establides.   
Per a il·luminació la superfície del buit serà d'1/10 de la superfície útil del recinte que il·lumina.  
Per a ventilació els buits anteriors seran practicables en 1/3 de la seua superfície.  
3. Instal·lacions  
3.1. Electricitat   
Els centres compliran el Reglament Electrotècnic per a Baixa Tensió i les instruccions tècniques complementàries que els s'apliquen, o norma que les substituïsca  
Les instal·lacions elèctriques dels centres seran objecte d'inspeccions periòdiques, segons establix la normativa en vigor sobre revisió de locals de pública concurrència.  
3.2. Calefacció i aire condicionat.  
Els centres disposaran d'un sistema de calefacció integral i centralitzat i un sistema d'aire condicionat que complisquen les condicions mínimes de temperatura i confort establides en la normativa i reglaments en vigor sobre instal·lacions tèrmiques en els edificis.  
Els esmentats sistemes hauran de ser capaços de mantindre totes les dependències per a usuaris, simultàniament, en les condicions tèrmiques expressades en l'apartat anterior.  
Les fonts de calor en les estances seran fixes i sense possibilitat de cremades per contacte  
3.3. Sistema de subministrament d'aigua potable i ACS.  
Tots els centres comptaran amb subministrament d'aigua potable de la xarxa general pública, si el subministrament no fóra de la xarxa pública, caldrà autoritzar la seua utilització pels servicis sanitaris competents.  
Tots els centres comptaran amb servici d'abastiment d'aigua calenta sanitària en els lavabos, dutxes, banys, cuines, oficis o qualsevol altre destinat a usuaris, per mitjà d'un sistema general i centralitzat.  
3.4. Il·luminació d'emergència  
A més del que establix la normativa de protecció contra incendis en vigor i amb les mateixes característiques, es dotarà amb enllumenat d'emergència totes les estances destinades a usuaris.  
3.5. Ascensors  
S'establix com obligatòria l'existència d'ascensor en els centres que tinguen mes d'una planta destinada a usuaris o en els que estiguen ubicats en una planta diferent de la d'accés de l'edifici.   
Compliran si més no els mínims establits en la normativa en vigor sobre accessibilitat i l'eliminació de barreres arquitectòniques, el desnivell màxim permés entre paviments dels ascensors adaptats i els de les plantes a què accedisca, serà menor a 0,02m.